80 Anggota KKM Positif Covid-19

Seramai 80 anggota kesihatan Kementerian Kesihatan Malaysia (KKM) dikesan positif Covid-19 setakat pagi hari ini.

Ketua Pengarah Kesihatan Datuk Dr Noor Hisham Abdullah berkata, berdasarkan siasatan, punca jangkitan bagi kesemua anggota kesihatan ini bukan disebabkan pengendalian kes positif Covid-19 di fasiliti Kesihatan KKM.

“Bagaimanapun, semua anggota kesihatan dan barisan hadapan (frontliners) dinasihati untuk mengamalkan langkah pencegahan seperti disarankan terutamanya dalam memastikan tangan sentiasa bersih, mengamalkan jarak sosial dan pemakaian alat pelindung diri (PPE) mengikut keperluan yang ditetapkan,” katanya.

Kenyataan di Facebook rasminya itu turut menyertakan 30 hospital dan klinik kesihatan serta pejabat kesihatan yang anggota kesihatannya dijangkiti virus itu.

Hospital Teluk Intan mencatatkan jumlah yang tertinggi iaitu 39 orang positif Covid-19 diikuti Hospital Selayang (lima orang) manakala Hospital Raja Perempuan Zainab II, Kelantan pula empat orang.- Harian Metro


Taman Hidupan Liar Lok Kawi Dibuka Semula 1 April

KOTA KINABALU: Taman Hidupan Liar Lok Kawi akan dibuka semula semula bermula 1 April ini setelah ditutup sejak pelaksanaan Perintah Kawalan Pergerakan Bersyarat (PKPB) pada 13 Jan lalu.

Pengarah Jabatan Hidupan Liar (JHL) Sabah, Augustine Tuuga dalam satu kenyataan berkata, pembukaan semula operasi itu turut meliputi pembukaan Gua Gomantong serta Pusat Pemulihan Orangutan Sepilok di Sandakan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bandaraya KK Sunyi Tanpa Kehadiran Pelancong China

KOTA KINABALU: Kira-kira seminggu yang lalu, jalan-jalan di Kota Kinabalu dipenuhi dengan pelancong dari China dengan suara perbualan mereka sentiasa terdengar di sekitarnya.

Tetapi sekarang, kehadiran mereka tidak lagi dapat dirasakan, dan bandaraya Kota Kinabalu kembali menjadi tenang.

Ketiadaan mereka pasti dirasakan, terutamanya oleh pengendali perniagaan yang berkembang pesat termasuk pengusaha restoran makanan, pengendali pelancongan, dan juga kedai runcit kecil.

Pengendali pelancongan Florentius Jupin berkata beliau bernasib baik kerana tidak hanya menumpukan aktivinya kepada pelancong dari China.

“Tetapi beberapa rakan saya mereka benar-benar terjejas ekoran penularan coronavirus yang menyebabkan kerajaan terpaksa mengambil langkah memberhentikan ketibaan pelancong dari China,” katanya.

“Restoran yang mengharapkan pelancong China antara yang paling terjejas. Sebagai contoh, restoran makanan laut di KK yang dilihat sunyi tanpa pelanggan, “katanya.

Di Jesselton Point, tempat yang sering dilawat oleh pelancong dari China antara lokasi yang sunyi.

Seorang penjual kopi memberitahu The Borneo Post perniagaannya merosot turun lebih 50 peratus disebabkan ketiadaan pelancong dari China.

Kabinet Sabah telah memutuskan untuk menyekat semua penerbangan dari China bulan lepas.

Keputusan itu dibuat untuk membendung penyebaran coronavirus, yang juga dikenali sebagai virus Wuhan, ke Sabah.

Sehingga hari ini, Suruhanjaya Kesihatan China telah melaporkan 425 kematian di seluruh negara.


TERKINI: 120 Kes Terbaharu COVID-19 Hari Ini, Jumlah Keseluruhan Jadi 673 Kes

KUALA LUMPUR: Kementerian Kesihatan Malaysia (KKM) mengesahkan sebanyak 120 lagi kes terbaharu dilaporkan di Malaysia menjadikan 673 kes setakat ini.

95 daripada kes baharu itu berkait dengan kes kluster perhimpunan di Sri Petaling.

Manakala 7 lagi pesakit telah sembuh menjadikan 49 setakat ini.

KKM turut memaklumkan dua kes kematian pertama dicatatkan di Malaysia membabitkan  kes ke-178 dan kes ke-358.

Kes ke-178 merupakan seorang rakyat Malaysia berusia 34 tahun yang pernah menghadiri perhimpunan tabligh di Masjid Sri Petaling.

Manakala kes ke-358 merupakan seorang paderi warga tempatan yang berusia 60 tahun.

TERKINI: 17 Mac. 120 lagi kes baru dilaporkan di Malaysia menjadikan 673 kes.

95 drpd kes baru itu berkait dengan kes kluster perhimpunan di Sri Petaling.

— KKMPutrajaya (@KKMPutrajaya) March 17, 2020


‘Kalau Aku Tak Dapat, Perempuan Lain Pun Tak Boleh Dapat!’ – Gadis kerat Kemaluan Kekasih

MADHYA PRADESH, INDIA – Gara-gara darjatnya dianggap lebih rendah oleh keluarga teman lelakinya, gadis ini nekad mencederakan lelaki itu yang masih mencintai dia.Rasa sakit hati semakin menjadi-jadi apabila keluarga itu menyuruh dia meninggalkan anak mereka kerana lelaki itu bakal dijodohkan dengan perempuan lain. Tidak sanggup melihat teman lelakinya yang dikasihi bertahun-tahun itu bahagia dengan gadis pilihan keluarga, dia mengambil keputusan untuk memberi kejutan yang luar biasa. Suspek berusia 21 tahun itu mengajak mangsa, 23, bermain satu permainan dan matanya ditutup.Di kesempatan itu, suspek memotong alat sulit mangsa dengan menggunakan sabit bagi memastikan mangsa tidak ‘tidur’ dengan wanita lain. Pada awalnya, mangsa cuba menyembunyikan kejadian itu dari keluarganya. Tetapi dek kesakitan yang tidak terkata dan bilik tidurnya juga mempunyai kesan darah, membawa kepada pembongkaran perbuatan suspek itu. Mangsa dibawa ke hospital dan masih berusaha menyembunyikan kejadian sebenar di mana dia memaklumkan kepada doktor bahawa dia yang memotong alat sulitnya sendiri.Ibu bapa mangsa membuat laporan polis dan mangsa akhirnya mengakui bahawa alat sulitnya dipotong oleh teman wanitanya. Suspek ditahan polis dan berdepan dengan tindakan undang-undang. Sumber: Deccan Chronicle


Mayat terputus

New Delhi: Kira-kira 60 orang disahkan terbunuh, manakala puluhan lagi cedera apabila sebuah kereta api merempuh orang ramai yang leka melihat pertunjukan bunga api dalam kejadian di Amritsar, India, kelmarin.

Kereta api terbabit dikatakan merempuh mangsa yang berada di atas landasan untuk melihat bunga api yang dibakar sempena sambutan festival.

Dua minit sebelum itu, sebuah kereta api yang dilaporkan turut menuju ke arah sama sempat mengelak merempuh orang ramai.

Polis berkata, bunyi letupan bunga api yang terlalu kuat menyebabkan mangsa tidak mendengar kereta api ekspres Jalandhar-Amritsar itu menuju ke arah mereka sebelum dirempuh.

Rempuhan kuat terbabit menyebabkan mayat terputus dan mungkin mengambil masa beberapa hari untuk dikenal pasti.

Jumlah mayat yang terlalu ramai menyukarkan pihak hospital untuk menyediakan ruang cukup di rumah mayat apabila ada sebahagiannya terpaksa diletakkan di luar.

Ketua pegawai perubatan Amritsar, Hardeep Singh memberitahu AFP, pihaknya mengesahkan 59 mangsa terbunuh, manakala 90 lagi mengalami kecederaan.

Katanya, sehingga kini hanya 25 mayat mangsa dapat dikenal pasti.

Manakala gabenor negeri Punjab, V P Singh Badnore berkata, mereka yang bertanggungjawab harus dikenakan tindakan sepatutnya.

Kemalangan terbaru itu sekali gus menimbulkan desakan supaya keselamatan sistem kereta api di kawasan kerap berlaku kemalangan ditingkatkan apabila merekodkan bilangan kematian yang tinggi pada setiap tahun.

Laporan kerajaan India pada 2012 menyatakan kematian kira-kira 15,000 penumpang kereta api dalam kemalangan setiap tahun ibarat pembunuhan beramai-ramai.

Kerajaan berhasrat memperuntukkan AS$137 bilion (RM569 bilion) untuk tempoh lima tahun dalam meningkatkan sistem rangkaian kereta api lebih moden.


Sabah Belum Cadang Tukar Gelaran Ketua Menteri Kepada Premier

KOTA KINABALU: Sabah belum bercadang untuk mengikut langkah Sarawak menukar gelaran Ketua Menteri kepada “Premier”, kata Ketua Menteri, Hajiji Noor.

“Sabah belum ada cadangan itu. Saya ingat panggilan Ketua Menteri itu pun setakat ini cukup baik,” katanya ringkas selepas melancarkan Bantuan e-Kasih Dana Caruman i-Suri (BAIDURI) di Menara Kinabalu, hari ini.

Terdahulu, gelaran Ketua Menteri Sarawak secara rasmi ditukar kepada “Premier” mulai hari ini.

Setiausaha Kerajaan Sarawak, Amar Jaul Samion dilaporkan berkata, gelaran bagi Timbalan Ketua Menteri ditukar kepada Timbalan Premier, manakala Menteri Muda pula kepada Timbalan Menteri.

Dalam perkembangan lain, Hajiji yang juga Menteri Kewangan Sabah berkata, seramai 42,097 wanita mendapat manfaat daripada inisiatif BAIDURI yang membabitkan peruntukan RM2.5 juta.

Katanya, BAIDURI adalah bantuan “one-off” berjumlah RM60 yang diberikan oleh kerajaan negeri dalam bentuk dana awal caruman Kumpulan Wang Simpanan Pekerja (KWSP) kepada wanita dalam kategori e-Kasih disasarkan.

“Dengan melaksanakan inisiatif BAIDURI ini, kerajaan negeri memberi peluang wanita e-Kasih mendapat manfaat sebanyak RM480 seorang daripada kerajaan persekutuan melalui KWSP.

“Saya berharap pelaksanaan inisiatif ini memberi peluang kepada wanita, terutama suri rumah untuk menceburi bidang perniagaan dan membantu mereka menikmati keselamatan sosial berkualiti, selain meningkatkan keselamatan kewangan seperti yang dinikmati ahli KWSP lain.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis tahan remaja warga Indonesia dipercayai edar dadah

TAWAU, 18 Jan – Polis menahan seorang remaja warga Indonesia dipercayai pengedar dadah kerana memiliki dadah jenis syabu seberat 56.5 gram dalam serbuan di sebuah pondok di Kampung Icebox di sini, tengah hari tadi.

Ketua Polis Daerah Tawau, ACP Fadil Marsus berkata remaja lelaki berusia 17 tahun dan tidak memiliki dokumen pengenalan diri itu cuba melarikan diri ketika serbuan tetapi berjaya ditahan dalam kejadian pada 12 tengah hari itu.

“Polis yang melakukan pemeriksaan ke atas suspek tidak menemukan barang salah tetapi pemeriksaan lanjut di pondok itu menemukan satu sampul surat warna putih bertulis – BY AIR MAIL- di atas lantai pondok dan di dalamnya berisi tiga paket plastik lutsinar berisi bahan hablur jernih disyaki dadah jenis syabu,” katanya dalam kenyataan di sini, hari ini.

Hasil siasatan lanjut, Fadil berkata suspek mengakui bekalan dadah itu miliknya dan kali terakhir mendapatkan bekalan dadah dengan harga RM4,500, semalam.

“Suspek berurusan (mendapatkan bekalan) di Kampung Icebox dengan kekerapan membeli sehingga dua hingga tiga kilo seminggu dengan satu kali belian RM4,500,” katanya.

Kata Fadil, polis akan memohon reman ke atas suspek yang turut positif dadah jenis syabu pada 19 Jan ini.

Menurutnya, suspek yang tidak mempunyai rekod jenayah lampau akan disiasat di bawah Seksyen 39B Akta Dadah Berbahaya 1952.


PRN Melaka: SPR Sahkan BN Menang 18 DUN Setakat Ini

AYER KEROH: [10:01 MALAM] SPR umum BN menang Gadek, Machap Jaya, Pantai Kundor, Rim, Serkam, Telok Mas, dan Paya Rumput.

Secara keseluruhan, BN disahkan menang di 18 kerusi.

[9:44 MALAM] SPR umum bekas ketua menteri Adly Zahari kekalkan PH di Bukit Katil.

[9:37 MALAM] SPR umum BN menang Sungai Rambai dan Kuala Linggi.

BN juga diisytiharkan dapat merampas Kelebang dari tangan PH.

[9:34 MALAM] Bekas ahli PKR, Jailani Khamis, kekalkan BN di Rembia.

[9:32 MALAM] SPR umum bekas ketua menteri Idris Haron tumpas di Asahan di tangan BN.

BN juga diisytiharkan menang di Duyong, merampas kerusi itu daripada PH.

[9:25 MALAM] SPR umum PH kekalkan Bandar Hilir. PN tawan Bemban.

[9:19 MALAM] SPR umum calon Ketua Menteri BN, Sulaiman Md Ali, kekalkan Lendu.

[9:18 MALAM] SPR umum PN rampas Sungai Udang dari BN, yang mempunyai pengundi daripada kem tentera.

Sementara itu, BN disytiharkan menang Merlimau dan Durian Tunggal. PH menang Kota Laksamana.

[9:11 MALAM] SPR umum BN menang Tanjung Bidara, Ayer Limau, dan Taboh Naning. PH menang Ayer Keroh.

[9:09 MALAM] BN isytihar ‘menang’ di Pantai Kundor. Nor Azman Hassan meraih kelebihan 837 undi. Pada PRU14, BN menang.

[8.49 MALAM] Suasana nampak tenang di bilik gerakan Barisan Nasional, yang mengisytiharkan ia sudah menang 19 DUN.

[8:48 MALAM] BN mendahului di Pantai Kundor dengan 3,897 undi, mendahului PN yang meraih 3,118. Calon PH, Nor Azman Hassan, meraih 2,653.

[8.38 MALAM] BN isytihar menang di 19 DUN sekaligus layak menubuhkan kerajaan negeri baharu, menurut bilik gerakan gabungan itu. Jumlah itu juga memberikan ia majoriti 2/3.

[8.30 MALAM] Bekas ketua menteri Melaka, Idris Haron, dijangka akan tumpas di Asahan, berdasarkan keputusan tidak rasmi setakat ini. Pada PRU14, BN menang.

Beliau meraih 1,344 undi berbanding calon BN, Fairul Nizam Roslan, yang meraih 3,472 undi.

Idris dan B Dhanesh (PN), yang meraih 1,846 undi, dijangka tidak akan dapat merapatkan jurang.

[8:28 MALAM] BN isytihar ‘menang’ di Gadek. VP Shanmugam meraih 2,987 undi, menewaskan penyandang, G Saminathan dari DAP, dengan kelebihan 536 undi.

[8:25 MALAM] BN isytihar ‘menang’ di Durian Tunggal. Zahari Kalil meraih 3,663 undi, dengan kelebihan 505 undi. Pada PRU14, PH menang.

[8:19 MALAM] Lim Ban Hong (BN) dikatakan ‘menang’ di Kelebang dengan 4,961 undi, meninggalkan PH (4,130) dan PN (3,812).

[8:15 MALAM] Calon Ketua Menteri BN, Sulaiman Md Ali, menang di Lendu dengan 4,486 undi. Beliau meninggalkan pesaing dengan kelebihan 3,104 undi.

[8:15 MALAM] Mohd Aleef Yusof (PN) mendahului di Sungai Udang dengan 4,012 undi. Pesaing terdekat, Mohamad Ali Mohamad (BN), meraih 2,870 undi.

[8:14 MALAM] Rahmad Mariman (BN) dijangka ‘menang’ di Ayer Molek.

[8:14 MALAM] Adly Zahari (PH) dijangka ‘menang’ di Bukit Katil.

[8:11 MALAM] VP Shanmugam (BN) masih mendahului di Gadek dengan 3,022 undi, berbanding PH (2,463) dan PN (2,041).

[8:09 MALAM] Akmal Saleh (BN) boleh dikatakan menang di Merlimau dengan 5,633 undi, meninggalkan pesaing dengan kelebihan 3,748 undi.

[8:08 MALAM] Sengit di Duyong. Mohd Noor Helmy Abd Halen (BN) mendahului Damien Yeo (PH) dengan kelebihan satu undi. BN meraih 4,259 undi.

[8:08 MALAM] BN isytihar menang di Ayer Limau. Hameed Basheer meraih 3,838 undi, berbanding PN (2,753) dan PH (798). Pada PRU14, BN menang.

[8:03 MALAM] Abd Razak Rahman (BN) dijangka merampas Telok Mas. Pesaing terdekat, Mohd Rafiq Naizamohideen (PN), meraih 3,601 undi. Tinggal hanya tiga saluran belum dikira.

[8:02 MALAM] BN isytihar menang di Kuala Linggi. Rosli Abdullah meraih 3,554 undi, meninggalkan PH (1,718) dan PN (1,645).

[8:01 MALAM] PH dijangka menang di Bandar Hilir. Leng Chau Yen meraih 7,823 undi. Pesaing terdekat, Lee Kah Sean (BN), meraih 1,185 undi.

[8:00 MALAM] BN dijangka akan mengekalkan Taboh Naning. Calon Zulkifli Md Zin meraih 2,765 undi, meninggalkan PN (1,185) dan PH (773), menurut Malaysiakini.

[7:57 MALAM] Rais Yasin (BN) mendahului di Paya Rumput dengan 1,768 undi. Shamsul Iskandar (PH) meraih 1,225 undi.

[7:55 MALAM] BN mengisytiharkan ia mendahului di 20 kerusi.

[7:53 MALAM] Sengit di Bemban. Koh Chin Han (BN) meraih 2,966 undi. Pesaing terdekat, Mohd Yadzil Yaakub, meraih 2,913 undi.

[7:53 MALAM] Kerk Chee Yee (PH) mendahului di Ayer Keroh dengan 9,459 undi, meninggalkan calon BN (3,891) dan PN (2,453).

[7:51 MALAM] Rahmad Mariman (BN) mendahului di Ayer Molek dengan 4,812 undi. Beliau mempunyai kelebihan 2,000 undi berbanding pesaing. Tinggal 10 saluran lagi.

[7:51 MALAM] Selepas undian dari 23 saluran dikira, Abd Rauf Yusoh (BN) boleh dikatakan menang di Tanjung Bidara dengan 3,559 undi. Mas Ermieyati Samsudin (PN) meraih 3,195 undi.

[7:47 MALAM] Abd Razak Rahman (BN) mendahului di Telok Mas dengan 4,770 undi. Rafiq Naizamohideen (PN) meraih 3,202 undi.

[7:44 MALAM] Tinggal hanya tujuh saluran lagi, Khaidhirah Abu Zahar (BN) mendahului di Rim dengan3 3,390 undi. Beliau meninggalkan pesaing dengan kelebihan 1,000 undi.

[7:40 MALAM] VP Shanmugam (BN) mendahului dengan 2,225 undi di Gadek, meninggalkan Mohd Amir Fitri Muharam (PN) yang meraih 1,513 undi. Pada PRU14, PH menang.

[7:37 MALAM] Tinggal hanya tiga saluran lagi, Abd Rauf Yusoh (BN) mendahului di Tanjung Bidara dengan 3,140 undi. Mas Ermieyati Samsudin (PN) ikut rapat dengan 2,820 undi.

[7:36 MALAM] Rahman Mariman (BN) mendahului di Ayer Molek. Beliau meraih 4,159 undi selepas lebih 50% undi dikira.

[7:35 MALAM] PH isytihar kemenangan di Kota Laksamana. Low Chee Leong (PH) meraih 11,799 undi, BN 1,882 undi, PN 1,123 undi.

[7:33 MALAM] Perlawanan di Kota Laksamana boleh dikatakan hampir tamat, dengan Low Chee Leong dari PH mendahului dengan 5,729 undi. Pesaing terdekat, Benjamin Low dari BN, meraih 663 undi.

[7:32 MALAM] Tinggal hanya empat saluran lagi, Ngwe Hee Sem dari BN mendahului di Machap Jaya dengan 3,055 undi. Beliau diikuti Law Bing Haw dari PH yang meraih 2,503 undi.

[7:30 MALAM] Calon Siti Faizah Abdul Azis dari BN mendahului di Sungai Rambai dengan 1,993 undi. Lebih 50% undi sudah dikira.

[7:29 MALAM] Tinggal hanya enam saluran lagi, Akmal Saleh semakin dekat dengan kemenangan di Merlimau, dengan 4,600 undi. Calon PN dan PH masing-masing meraih kurang daripada 2,000 undi.

[7:26 MALAM] Calon Rahmad Mariman mendahului di Ayer Molek dengan 1,791 undi, selepas 1/3 undi dikira.

[7:24 MALAM] Calon Kerk Chee Yee dari PH mendahului di Ayer Keroh dengan 4,649 undi. Lebih 50% undi sudah dikira.

[7:24 MALAM] Calon Abd Rauf Yusoh dari BN mendahului di Tanjung Bidara dengan 1,157 undi. Pesaing terdekat, Mas Ermieyati Samsudin dari PN, meraih 730 undi. Pada PRU14, BN menang.

[7:22 MALAM] Calon Ahmad Bilal Rahaudin dari PN mendahului di Serkam dengan 1,817 undi. Pesaing terdekat, Mohd Zaidi Attan dari BN, meraih 1,789 undi. Pada PRU14, BN menang.

[7:14 MALAM] Calon Adly Zahari dari PH mendahului di Bukit Katil dengan 3,990 undi, selepas 50% undi dikira.

[7:11 MALAM] Calon Mohd Yadzil Yaakub dari PN memintas pesaing di Bemban, dengan kelebihan kecil 75 undi.

[7:10 MALAM] Calon Fairul Nizam Roslan mendahului di Asahan dengan 1,412 undi. Beliau meninggalkan calon PN yang memperoleh 351 undi dan PH 343 undi. Pada PRU14, BN menang.

[7:08 MALAM] Calon Lim Ban Hong dari BN dikatakan mendahului di Kelebang dengan 1,602 undi. Calon PN dan PH terikat dengan 1,555 undi. Pada PRU14, PH menang.

[7:08 MALAM] Sengit di Telok Mas. Calon Abd Razak Rahman dari BN dikatakan di depan dengan kelebihan hanya tujuh undi. Beliau bersaing dengan Ashraf Mukhlis Minghat dari PH dan Mohd Rafiq Naizamohideen dari PN. Pada PRU14, PH menang.

[7:07 MALAM] Calon Mas Ermieyati Samsudin dari PN dikatakan mendahului di Tanjung Bidara dengan 542 undi. Pesaing terdekat, Ab Rauf Yusoh dari BN, peroleh 464 undi. Pada PRU14, BN menang.

[7:07 MALAM] Sengit di Machap Jaya. Calon Ngwe Hee Sem dari BN dikatakan mendahului dengan 1,573 undi. Pesaing terdekat, Law Bing Haw dari PH, peroleh 1,540 undi. Pada PRU14, PH menang.

[7:04 MALAM] Calon Akmal Saleh dari BN dikatakan mendahului pesaing dengan kelebihan 1,000 undi di Merlimau, selepas 1/3 undi dikira. Pada PRU14, BN menang.

[7:03 MALAM] Calon Sulaiman Md Ali dikatakan mendahului di Lendu dengan 1,328 undi. Pesaing dari PN meraih 326 undi. Kelebihan undi setakat ini lebih 1,000 undi. Pada PRU14, BN menang.

[7:02 MALAM] Calon Kerk Chee Yee dari PH dikatakan melepasi persaingan sengit di Ayer Keroh, meninggalkan calon BN dan PN dengan kelebihan 674 undi. Pada PRU14, PH menang.

[7:00 MALAM] Calon Lim Ban Hong dari BN dikatakan mendahului di Kelebang dengan 2,459 undi. Pesaing terdekat, Gue Teck dari PH, meraih 2,246 undi. Pada PRU14, PH menang.

[6:58 PETANG] Calon Allex Seah Shoo Chin dari PH dikatakan mendahului di Kesidang dengan 3,941 undi. Pesaing terdekat, Leong Hui Ying dari BN, dikatakan meraih kurang dari separuh undi tersebut. Kelebihan undi setakat ini lebih 2,500 undi. Pada PRU14, PH menang.

[6:45 PETANG] BN dikatakan mendekati PN di Bemban. Calon Mohd Yadzil Yaakub dari PN masih di depan dengan kelebihan kecil. Pada PRU14, BN menang.

[6:43 PETANG] Sengit di Ayer Keroh. Calon Yong Fun Juan dari BN dikatakan mendahului calon PH dan PN dengan 438 undi. Pada PRU14, PH menang.

[6:38 PETANG] Calon Low Chee Leong dari PH dikatakan mendahului di Kota Laksamana dengan 1,788 undi. Pada PRU14, PH menang.

[6:22 PETANG] Calon Mohd Aleef Yusof dari PN dikatakan mendahului di Sungai Udang dengan 1,502 undi. BN ikut rapat dengan 1,012 undi. PH 151 undi. Pada PRU14, PH menang.

[5:30 PETANG] Semua 217 pusat mengundi bagi PRN Melaka membabitkan 1,109 saluran ditutup.

Peratus keluar mengundi sehingga 4 petang tadi sekadar 61%, daripada 476,037 pengundi biasa, menurut Suruhanjaya Pilihan Raya.

Pemilihan ini berlatarkan kebimbangan orang ramai terhadap wabak Covid-19, dan perasaan bercampur-baur masyarakat mengenai situasi politik dan ekonomi semasa.

Keseluruhan jumlah pengundi yang layak adalah 495,195 orang.

Sebanyak 28 kerusi DUN dipertandingkan, dengan 112 calon menyertai gelanggang. Perhatian tertumpu kepada pertembungan antara Barisan Nasional, Perikatan Nasional, dan Pakatan Harapan – yang pernah berseteru atau bersekutu pada suatu ketika.

Tiga kerusi menyaksikan perlawanan enam penjuru, lima penjuru di lima kerusi, empat penjuru di sembilan kerusi, dan tiga penjuru di 11 kerusi.

Pada PRU14, Pakatan Harapan yang bertanding bawah bendera PKR menang 15 kerusi, membolehkan ia merampas negeri itu daripada BN yang menang 13 kerusi. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Benarkan Pembalakan Ketika PKP

KOTA KINABALU: Menteri Kerajaan Tempatan dan Perumahan negeri, Masidi Manjun berkata, semua operasi huluan dibenarkan, iaitu pembalakan, pengangkutan kayu balak, pembangunan penanaman hutan, pemulihan hutan, inventori hutan dan rawatan silvikultur.

Katanya, aktiviti hiliran membabitkan import, eksport dan operasi kilang juga dibenarkan sepanjang tempoh ini.

“Tenaga kerja yang dibenarkan untuk sektor ini hanya merangkumi 50% pekerja sokongan dan 30% pekerja peringkat pengurusan pada satu-satu masa,” katanya dalam taklimat harian Covid-19.

Beliau berkata, pengusaha dibenarkan beropasi dari 6 pagi hingga 6 petang Isnin hingga Jumaat, dengan operasi hujung minggu tertakluk kepada kelulusan pegawai perhutanan daerah masing-masing.

“Tetapi, aktiviti rekreasi seperti mendaki, memancing, joging dan berbasikal, antara lain, tidak dibenarkan.”

Gerai makanan, termasuk di tepi jalan, dan trak makanan, penjaja serta medan selesa turut dibenarkan beroperasi dalam tempoh PKP. Bagaimanapun, hanya perkhidmatan bawa pulang atau pandu lalu dibenarkan dari 6 pagi hingga 8 malam setiap hari.

Selain itu, aktiviti cuci kereta juga dibenarkan. Masidi berkata, pengusaha perlu mengawal kemasukan pelanggan dan mereka dibenarkan beroperasi dari 6 pagi hingga 6 petang.

Bagi sektor pembinaan, lombong dibenarkan beroperasi 12 jam mulai 6 pagi setiap hari.

Katanya, Hospital daerah Kudat dijadikan hospital Covid-19, yang bermakna terdapat sembilan hospital sedemikian di Sabah, serta 38 pusat rawatan berisiko rendah di negeri itu setakat ini. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Maut Dihempap Bas Yang Dibaiki

KLANG : Seorang pemandu bas maut akibat dihempap bas rosak yang sedang dibaikinya dalam kejadian di sebuah bengkel di Jalan Pendamaran, di sini pada Isnin.

Ketua Polis Daerah Klang Selatan, Asisten Komisioner Shamsul Amar Ramli berkata, pihaknya dimaklumkan kejadian terbabit selepas menerima panggilan MERS 999 pada jam 9 malam.

“Siasatan di tempat kejadian mendapati mangsa seorang lelaki dipercayai berasal dari Tawau, Sabah telah meninggal dunia akibat dihempap sebuah bas persiaran yang dibaikinya.

“Kejadian dipercayai berlaku semasa mangsa yang juga pemandu bas itu sedang membaiki sistem hidraulik bas sebelum alat pengangkat beban (jack) yang digunakan telah turun dengan sendirinya,” katanya kepada Sinar Harian pada Selasa.

Beliau berkata, kemalangan itu menyebabkan mangsa maut di lokasi kejadian.

Katanya, mayat mangsa berusia 33 tahun itu telah dibawa ke Hospital Tengku Ampuan Rahimah (HTAR) Klang untuk bedah siasat.

“Kes diklasifikasi sebagai mati mengejut (SDR),” katanya. – SINAR

*إِنَّا لِلّهِ وَإِنَّـا إِلَيْهِ رَاجِعون*Ya Allah, ampunilah dia, rahmatilah dia, maafkanlah dia, ampunilah kesalahannya, muliakanlah kematiannya, lapangkanlah kuburnya, jadikanlah syurga s ebagai ganti tempat tinggalnya dan berilah kesabaran kepada ahli keluarganya, semoga arwah di tempatkan di kalangan orang-orang yang beriman..Al-Fatihah .*بِسْمِ ٱللَّهِ ٱلرَّحْمَـنِ ٱلرَّحِيم ٱلْحَمْدُ لِلَّهِ رَبِّ ٱلْعَـلَمِين۞ ٱلرَّحْمَـنِ ٱلرَّحِيم۞ مَـلِكِ يَوْمِ ٱلدِّين۞إِيَّاكَ نَعْبُدُ وَإِيَّاكَ نَسْتَعِينُ۞ ٱهْدِنَا ٱلصِّرَطَ ٱلْمُسْتَقِيمَ۞صِرَطَ ٱلَّذِينَ أَنْعَمْتَ عَلَيْهِمْ۞ غَيْرِ ٱلْمَغْضُوبِ عَلَيْهِمْ وَلاَ ٱلضَّاۤلِّينَ۞امين*

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Azizulhasni raih perak di London

KUALA LUMPUR: Azizulhasni Awang terus menggegar apabila meraih perak dalam acara keirin pada siri Piala Dunia di London, pagi tadi.

The Pocketrocketman menamatkan saingan pada kedudukan kedua kepada pencabar dari Belanda, Matthijs Buchli, manakala Theo Bos dari BEAT Cycling Club (Belanda) di tempat ketiga pada saingan di Velodrom Lee Valley VeloPark.

“Mengambil semangat Harimau Malaysia di Piala AFF, saya berjaya meraih perak dalam keirin yang disertai 47 negara.

“Saya gembira kerana ia adalah satu peningkatan selepas meraih gangsa di siri sebelumnya di Berlin. Sesungguhnya ini ada indikasi yang saya berada di landasan yang betul dalam misi melayakkan diri ke Olimpik 2020,” kata pelumba kelahiran Terengganu itu.

Azizulhasni adalah antara harapan utama negara untuk mendapatkan emas pertama Malaysia di Tokyo, selepas sekadar meraih gangsa dalam acara keirin di Olimpik Rio 2016.

“Saya ingin mengucapkan terima kasih kepada penyokong dan penaja yang sentiasa di belakang saya,” tambahnya.

Terdahulu, pada saingan pecut berpasukan Malaysia berada di kedudukan kesembilan, menerusi Azizulhasni yang bergandingan bersama Shah Firdaus Sahrom dan Mohd Fadhil Zonis dengan masa 44.710 saat. – Berita Harian


Wang KWSP Hak Rakyat, Bukan Rizab Negara

PASIR GUDANG: Dana persaraan dalam simpanan Kumpulan Wang Simpanan Pekerja (KWSP) merupakan ‘harta peribadi rakyat’ dan bukannya rizab negara.

Ahli Parlimen Pasir Gudang, Hassan Abdul Karim berkata, rakyat mempunyai hak ke atas wang yang dicarum dan perkara itu terjamin menerusi Perlembagaan Persekutuan.

Katanya, undang-undang yang mengawal operasi KWSP tidak boleh mengatasi perlembagaan dengan Perkara 13 menjamin hak rakyat terhadap harta dan wang ringgit mereka.

“Kerajaan patut benarkan pencarum KWSP keluarkan wang daripada Akaun 1 mereka sehingga RM10,000 secara sekali gus, kerana itu duit tabungan mereka sendiri.

“Mereka bukan mahu keluarkan semua, sekurang-kurangnya dengan jumlah berkenaan mereka dapat memulakan ikhtiar baharu meneruskan hidup,” katanya dalam satu kenyataan di sini hari ini.

Dalam pembentangan Belanjawan 2021, Menteri Kewangan, Tengku Datuk Seri Zafrul Tengku Abdul Aziz mengumumkan kebenaran pengeluaran Akaun 1 KWSP secara bersasar sebanyak RM500 sebulan dengan jumlah sehingga RM6,000 bagi tempoh 12 bulan. – Utusan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas Ahli UMNO Sertai Warisan Petanda Baik – Shafie Apdal

KIMANIS, 14 Jan: Kemasukan beramai-ramai bekas ahli UMNO serta ahli baharu menyertai Parti Warisan Sabah (Warisan) sepanjang tempoh 11 hari berkempen, memberi petanda baik kepada parti itu menjelang Pilihan Raya Kecil (PRK) Parlimen Kimanis pada Sabtu ini.

Presiden Warisan yang juga Ketua Menteri Sabah, Datuk Seri Mohd Shafie Apdal berkata penyertaan kelompok itu dalam Warisan membuktikan mereka sudah mula membuka mata dengan penjelasan serta penerangan yang diberikan berhubung hala tuju kerajaan negeri demi pembangunan Sabah.

“Kemungkinan, dulu cara kita menerangkan sesuatu maklumat tidak sampai sehingga ke akar umbi, tetapi sekarang mereka sudah faham dengan penjelasan daripada jentera parti selain perubahan dibawa kerajaan dilihat sendiri dalam tempoh setahun lebih memerintah.

“Ini petanda baik, kita yakin ahli baharu ini akan memberi sokongan padu kepada parti dan kerajaan,” katanya kepada pemberita selepas majlis santai rakyat bersama Ketua Menteri Sabah di Kampung Binsulok, Membakut dekat sini, hari ini.

Pada majlis itu, hampir 600 orang menyertai Warisan.

Dalam pada itu, Mohd Shafie mahu jentera parti menyantuni semua penduduk di Parlimen Kimanis dalam tempoh berbaki beberapa hari lagi menjelang hari mengundi.

“Jentera jangan berhenti, kena sampai kepada mereka, untuk terus mendapatkan sokongan,” katanya.

Sementara itu, beliau berkata parti lawan sudah kehabisan modal untuk berkempen sehingga menyerang peribadi serta menyentuh isu kaum dan agama.

“Pelbagai tohmahan dan cacian terhadap parti (Warisan) tetapi kita tidak layan, kita berani menjawab…biarkan sahaja mereka,” katanya.

Sebelum ini, lebih 500 ahli UMNO keluar parti dan menyertai Warisan.

PRK Kimanis menyaksikan pertembungan satu lawan satu antara calon Warisan, Datuk Karim Bujang dan Datuk Mohamad Alamin daripada Barisan Nasional.


Khemah Di HQE Bukan Sebab Tiada Katil – Dr Christina Rundi

KOTA KINABALU: Pembukaan khemah di Jabatan Kecemasan dan Jabatan Pesakit Luar Hospital Queen Elizabeth (HQE) di sini tiada kaitan isu ketiadaan katil.

Pengarah Kesihatan Sabah, Datuk Dr Christina Rundi, berkata sebaliknya khemah berkenaan bertujuan mengasingkan pesakit yang menghidap penyakit berjangkit daripada pesakit lain yang mendapatkan rawatan di hospital terbabit.

“Hampir semua hospital serta klinik kesihatan di negeri ini sudah membuka khemah saringan seumpama itu. Saringan awal dan pemeriksaan akan dibuat pegawai perubatan di khemah ini.

“Langkah ini dapat mengelakkan pesakit yang menghidap penyakit berjangkit seperti COVID-19 menjangkiti pesakit lain atau petugas kesihatan yang berkongsi ruangan sama,” katanya dalam kenyataan hari ini.

Dalam pada itu, beliau menyatakan khemah bagi Individu Bawah Siasatan (PUI) adalah tempat saringan untuk pesakit yang ada sejarah kontak dengan pesakit COVID-19. Dengan adanya khemah ini, pesakit akan diasingkan serta diberi rawatan awal sebelum dimasukkan ke Wad Isolasi Khusus atau Unit Rawatan Rapi.

Selain itu, Khemah Severe Acute Respiratory Illness (SARI) di HQE dilengkapi dengan peralatan perubatan yang diperlukan bagi merawat pesakit yang kritikal sebelum dipindahkan ke wad bersesuaian.

Christina berkata, pihaknya akan mengambil tindakan bersesuaian untuk memastikan pesakit COVID-19 mendapat rawatan yang optimum selain memastikan tidak berlaku penularan jangkitan dalam hospital atau fasiliti kesihatan.

“Oleh itu, Jabatan Kesihatan Negeri Sabah (JKNS) berharap tiada pihak membuat spekulasi yang boleh menimbulkan pandangan negatif terhadap perkhidmatan hospital dan klinik di Sabah yang sedang berusaha menangani pandemik COVID-19,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


8.1 Juta Akan Terima Bantuan Prihatin Rakyat

KUALA LUMPUR: Kerajaan akan menggantikan Bantuan Sara Hidup (BSH) kepada Bantuan Prihatin Rakyat (BPR) dengan kadar bantuan dan kategori pendapatan yang lebih baik.

Menteri Kewangan, Tengku Datuk Seri Zafrul Tengku Abdul Aziz berkata, bagi kategori isi rumah berpendapatan bulanan kurang RM2,500 dan mempunyai sehingga seorang anak akan menerima bantuan sebanyak RM1,200 ringgit.

“Sementara isi rumah yang mempunyai dua orang anak atau lebih akan menerima bantuan sebanyak RM1,800.

“Bagi isi rumah berpendapatan bulanan antara RM2,501 hingga RM4,000 dan mempunyai sehingga seorang anak, bantuan BPR sebanyak RM800 akan disalurkan, manakala isi rumah yang mempunyai dua orang anak atau lebih akan menerima bantuan sebanyak RM1,200,” katanya ketika membentangkan Belanjawan 2021 di Dewan Rakyat, di sini, hari ini.

Tengku Zafrul berkata, kerajaan turut akan membantu kumpulan isi rumah berpendapatan bulanan antara RM4,001 hingga RM5,000.

Beliau berkata, kategori ini akan menerima RM500 bagi yang mempunyai sehingga seorang anak dan bantuan RM750 kepada isi rumah yang mempunyai dua anak atau lebih.

Katanya, bagi individu bujang berpendapatan RM2,500 ke bawah pula, akan menerima bantuan RM350.

“Tidak sekadar itu, had umur kelayakan individu bujang diturunkan kepada 21 tahun, berbanding syarat sebelum ini, iaitu 40 tahun.

“Secara keseluruhan, pemberian BPR ini dijangka memanfaatkan 8.1 juta orang dengan peruntukan RM6.5 bilion berbanding 4.3 juta penerima dan peruntukan RM5 bilion sebelum ini di bawah BSH,” katanya. – HMetro


‘Girang’ Dipercayai Mati Akibat Keracunan

KINABATANGAN: Gajah yang ditemui mati dalam sebuah ladang di Sukau, di sini, semalam, dipercayai mengalami keracunan sehingga menyebabkan kegagalan fungsi organnya.

Pengarah Jabatan Hidupan Liar (JHL) Sabah, Augustine Tuuga, berkata hasil bedah siasat mendapati haiwan itu tiada kesan kecederaan luaran mahupun kesan peluru.

Bagaimanapun, beliau berkata, organ gajah itu seperti jantung, paru-paru, hati, limpa dan buah pinggang, dilaporkan mengalami ‘severe congestion’.

“Haiwan ini dipercayai keracunan yang menyebabkan kegagalan fungsi organ sehingga membawa kematian.

“Identiti gajah ini juga sudah dikenal pasti. Gajah betina diberikan nama ‘Girang’ ini ialah antara gajah dipasang kolar satelit,” katanya dalam satu kenyataan media.

Augustine berkata, berdasarkan rekod satelit, Girang dipercayai mati sejak 14 November lalu.

“Laporan polis sudah dibuat di Ibu Pejabat Polis Daerah (IPD) Kinabatangan berhubung kejadian ini untuk tindakan lanjut.

“Siasatan diteruskan mengikut Seksyen 37 Enakmen Perlindungan Hidupan Liar 1997,” katanya.

Media sebelum ini melaporkan gajah itu ditemui mati kira-kira jam 6 pagi dalam parit oleh seorang pekerja ladang.

Susulan itu, sepasukan anggota JHL bersama agensi berkaitan dikerahkan ke lokasi untuk menjalankan siasatan dan mengenal pasti punca kematian haiwan berkenaan.

Penemuan terbaru itu menjadikan jumlah kematian gajah di Sabah, tahun ini, meningkat kepada 23 ekor.


Pemandu Cetus Kluster Baharu Di Sabah

KOTA KINABALU: Seorang pemandu yang dijangkiti Covid-19 mencetuskan satu lagi kluster baharu, iaitu Kluster Muhibbah Manggatal sehingga menyebabkan jangkitan menular di tiga daerah di Sabah, semalam.

Jurucakap perkembangan harian Covid-19 Sabah, Datuk Masidi Manjun berkata, jangkitan dalam komuniti dari kluster terbabit merekodkan penularan di Kota Kinabalu, Tuaran dan Penampang.

Kes indeks adalah seorang pemandu lelaki berusia 49, di salah sebuah badan berkanun di pusat bandar raya yang disahkan positif Covid-19 melalui saringan bergejala di Klinik Kesihatan Manggatal pada 20 Jun lepas.

“Aktiviti pengesanan kontak serta saringan secara bersasar di lokaliti terbabit yang dijalankan Pasukan Kawalan Jabatan Kesihatan Negeri Sabah (JKNS) kemudian mendapati 40 lagi kes positif termasuk enam kes baharu pada hari ini (semalam).

“Ini menjadikan jumlah kumulatif kes positif bagi kluster ini sebanyak 41 kes. Berdasarkan siasatan awal, penularan jangkitan berkemungkinan merebak dalam komuniti kampung berkenaan dan saringan bersasar serta siasatan lanjut masih giat dijalankan,” katanya dalam satu kenyataan media.

Dalam pada itu, Masidi yang juga Menteri Kerajaan Tempatan dan Perumahan merangkap Menteri Kewangan II negeri berkata, jumlah kes harian Covid-19 semalam kekal mencatatkan sebanyak tiga angka.

“Berdasarkan laporan JKNS, jumlah kes positif baharu Covid-19 semalam adalah sebanyak 178 kes, menjadikan jumlah kumulatif sebanyak 69,203 kes.

“Sebanyak empat kes kematian direkodkan iaitu dua kes di Tawau dan satu kes masing-masing membabitkan Kudat dan Kota Belud,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


JDT ‘Baham’ Sabah Di Likas

KOTA KINABALU: Misi Sabah FC untuk meleburkan rekod tanpa kalah pendahulu Liga Super, Johor Darul Ta’zim (JDT) gagal apabila tewas 4-1 di Stadium Likas, sebentar tadi.

Ini bermakna JDT terus mengekalkan rekod sebagai pasukan belum pernah kalah dan semakin selesa di atas carta liga dengan kutipan tiga lagi mata.

JDT menggegarkan gawang Sabah seawal minit ketujuh dan kelapan hasil sepakan pantas Arif Aiman Mohd Hanafi dan Bergson Gustavo Silveira Da Silva.

Dua gol berturut-turut itu berlaku berikutan kecuaian pemain Sabah gagal membaca rentak pemain lawan yang terus melancarkan serangan sejurus permainan bermula.

Terkejut dengan situasi itu, pemain Sabah cuba bangkit mengatur serangan balas, namun JDT kelihatan lebih menguasai permainan sepanjang separuh pertama permainan.

Sabah hanya mendapat satu peluang untuk mendapatkan gol menerusi cubaan pemain import dari Indonesia, Saddil Ramdani di hadapan gawang JDT pada minit ke-43, namun gagal disudahkan dengan kemas.

Beralih di babak kedua perlawanan, Sabah mendapat semangat baharu selepas berjaya mencipta satu gol menerusi sepakan penalti yang disempurnakan pemain import, Levy Clement Madinda pada minit ke-57.

Bagaimanapun, Sabah terpaksa bermain dengan 10 pemain selepas Maxsius Musa dilayangkan kad kuning kedua pada minit ke-59.

Usaha pemain Sabah untuk mencari gol penyamaan tidak kesampaian apabila JDT berjaya menambah satu lagi gol pada minit ke-67 menerusi rembatan Bergson yang juga gol kedua buatnya.

Leandro Velazquez kemudian melengkapkan kemenangan bergaya pelawat menerusi sepakan penalti pada minit ke-86.

Keputusan itu turut mengecewakan kira-kira 2,900 penyokong skuad Badak yang mengharapkan kehadiran pertama mereka ke stadium disudahi dengan kemenangan. – BH Online


‘Tidak Curi Data Pengguna’ – FaceApp

Viral di laman sosial berhubung penggunaan aplikasi transformasi wajah iaitu FaceApp yang didakwa mencuri data wajah pengguna sebelum di muat naik menerusi pelayan utama aplikasi itu di Russia.

Penggunaan aplikasi berkenaan bukan saja menjadi ‘kegilaan’ masyarakat umum, malah ramai selebriti dunia, termasuk Malaysia menggunakan aplikasi itu sebelum memuat naik di akaun laman sosial mereka.

Berdasarkan beberapa laporan menegaskan bahawa aplikasi itu tidak memuat naik atau mencuri gambar pengguna untuk tujuan tertentu sebaliknya semua proses itu hanya dilaksanakan dalam bentuk awanan (cloud) saja.

Perkara itu juga dijelaskan oleh Pembangun FaceApp, Yaroslav Goncahrov menerusi satu kenyataan bahawa data pengguna tidak dipindahkan ke Russia atau mana-mana pelayan, sebaliknya semua proses gambar dibuat secara awanan.

“Kita hanya memuat naik gambar tertentu untuk tujuan pengubahsuaian oleh pengguna. Kita tidak pernah sesekali memindahkan gambar daripada peranti ke awanan.

“Boleh dikatakan setiap imej yang sudah diproses di awanan akan dibuang daripada pelayan kami dalam tempoh 48 jam untuk tujuan prestasi dan trafik,” katanya.

Sebelum ini, beberapa laman web mendakwa bahawa aplikasi itu digunakan oleh pihak berkepentingan di Russia kononnya untuk mencuri data pengguna sebelum di simpan di dalam pelayan aplikasi itu yang bertempat di St Petersburg, Russia.

Namun, berdasarkan semakan beberapa firma keselamatan siber terkemuka menemui bahawa kebanyakan sistem pelayan aplikasi itu menggunakan kawalan data milik Amazon iaitu di Amerika Syarikat (AS).


Pantau perkembangan projek sekolah daif, baharu di Putatan

PUTATAN: Kerajaan negeri akan terus memantau rapat perkembangan projek pembangunan sekolah daif dan sekolah baharu di daerah ini supaya dapat disiapkan mengikut jadual.

Pembantu Menteri Undang-Undang dan Hal Ehwal Anak Negeri, Datuk Uda Sulai, berkata ini kerana kerajaan negeri komited membangunkan infrastruktur pendidikan di daerah ini dengan mengambil kira keperluan murid dan pelajar yang semakin meningkat.

Beliau yang juga Ahli Dewan Undangan Negeri (ADUN) Petagas, berkata projek sekolah daif dan pembinaan sekolah di daerah itu dapat membantu keperluan murid dan pelajar, sekali gus mengatasi isu kapasiti sekolah yang mencapai tahap maksimum.

“Saya dari masa ke semasa perlu memberikan laporan terhadap perkembangan setiap projek di kawasan (Putatan) kepada Ketua Menteri (Datuk Seri Mohd Shafie Apdal) bagi mengenalpasti kedudukan projek dilaksanakan di kawasan masing-masing,” katanya.

Beliau berkata demikian kepada media selepas melawat ke tapak cadangan Sekolah Menengah Kebangsaan (SMK) Lok Kawi, Sekolah Kebangsaan (SK) Tombovo, SK Petagas dan tapak pembinaan SMK Petagas, hari ini.

Mengulas lanjut, Uda berkata ia adalah lawatan kerja beliau selaku ADUN Petagas terhadap pelaksanaan projek di bawah Kementerian Pendidikan Malaysia.

Mengenai perkembangan pelaksanaan projek pembinaan SMK Petagas, katanya ia dijangka siap pada tahun hadapan, sekali gus dapat menampung keperluan pelajar di daerah ini.

Beliau berkata, sekolah baharu yang akan menempatkan 36 bilik darjah dan dilengkapi bangunan kuarters guru, dewan khas serta dewan perhimpunan itu bernilai kira-kira RM39 juta.

“Pembinaan sekolah ini mengikut jadual dan dijangka siap tahun depan. Sekolah ini memang perlu disiapkan dengan segera kerana pada masa ini, cuma ada dua sekolah menengah di Putatan iaitu SMK Tansau dan SMK Putatan.

“Kedua-dua sekolah ini sudah melebihi kapasiti maksimum. Jadi, dengan siapnya projek ini, diharap dapat menampung keperluan pelajar,” katanya. – Berita Harian


Kes Covid-19 Dijangka Meningkat Dalam Tempoh 2 Minggu – Noor Hisham

KUALA LUMPUR: Kementerian Kesihatan (KKM) menjangkakan jangkitan Covid-19 akan meningkat dalam tempoh seminggu ke dua minggu akan datang selepas lebih 11,000 kes baharu dilaporkan hari ini.

Ketua Pengarah Kesihatan, Dr Noor Hisham Abdullah berkata, peningkatan itu juga disebabkan saringan besar-besaran dilakukan di Kuala Lumpur, Selangor dan Negeri Sembilan termasuk di kawasan tempat kerja yang dikenakan perintah kawalan pergerakan diperketat (PKPD).

Beliau berkata, antara faktor peningkatan kes juga adalah disebabkan varian Delta yang lebih cepat merebak ketika ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2 Lagi Lokaliti Di Sabah Dikenakan PKPD, 4 Ditamatkan

PUTRAJAYA: Dua lagi lokaliti di Sabah dikenakan perintah kawalan pergerakan diperketatkan (PKPD) bermula 24 Ogos hingga 6 September ini.

Ketua Pengarah Majlis Keselamatan Negara (MKN), Rodzi Md Saad berkata dalam kenyataan, dua lokaliti dikenakan PKPD itu susulan penilaian risiko serta trend jangkitan Covid-19 dijalankan Kementerian Kesihatan (KKM).

Pelaksanaan PKPD di Sabah bermula 24 Ogos hingga 6 September adalah seperti berikut:

Lanjutan PKPD di Sabah hingga 6 September:

Penamatan PKPD di Sabah pada 22 0gos dan 23 Ogos:


Terlalu Bergantung Pada Putrajaya Punca 570 Sekolah Daif Di Sabah, Kata Shafie

PAPAR: Ketua Menteri Sabah, Shafie Apdal berkata terlalu bergantung kepada kerajaan pusat menyebabkan negeri itu mempunyai 570 sekolah daif dan selebihnya tidak selamat digunakan.

Katanya, infrastruktur sekolah di kawasan pedalaman juga tidak lengkap dan ini membuktikan Sabah diabaikan kerajaan pusat sebelum ini.

“Sehubungan itu, rakyat Sabah perlu membulatkan tekad dan yakin hanya parti tempatan yang layak mentadbir negeri ini mengikut acuan dan kehendak rakyat Sabah.

“Kita kena yakin kepada diri kita dan kena percaya kita boleh susun atur kehidupan rakyat di Sabah ini.

“Sabah tidak boleh ditentukan oleh Kuala Lumpur, masa depan kita hanya bergantung dengan orang Sabah sendiri,” katanya ketika berucap pada majlis penyerahan geran tanah dan bantuan pertanian di Papar hari ini.

Beliau berkata, kerajaan negeri bagaimanapun akan bekerjasama dengan kerajaan pusat menggunakan mekanisme kerajaan dengan kerajaan.

“Jangan hanya bergantung kepada yang lain, kita susun atur bagaimana kehidupan kita di Sabah. Ya, memang perlu (bergantung), tetapi bukan bergantung sepenuhnya.

”Kerjasama yang dimaksudkan dengan kerajaan persekutuan adalah dalam urusan antara kerajaan saja demi pembangunan negeri dan negara ini, bukannya dalam soal politik.”- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RTM kepala bapak dia punya kah? Karim jawab isu liputan media rasmi

KUCHING: Apa gunanya liputan program-program kerajaan negeri tanpa menayangkan wajah ketua menteri dan menteri-menteri negeri, kata Menteri Pelancongan, Keseniaan, Kebudayaan, Belia dan Sukan Sarawak, Abdul Karim Rahman Hamzah menekankan kritikannya terhadap Radio Televisyen Malaysia (RTM) susulan penafian daripada penyiar rasmi kerajaan itu.

Beliau berkata ketua menteri dan para menteri Sarawak mengadakan pelbagai sidang media mengenai pelbagai program tetapi RTM gagal memberikan liputan sewajarnya.

“Sidang-sidang media ini bukan untuk ajak orang sokong GPS. Ia mengenai program-program yang sedang diusahakan. Kenapa? RTM kepala bapak dia punya kah?” katanya pada sidang media di Dewan Undangan Negeri Sarawak hari ini.

“Setakat ini, saya tak nampak wajah ketua menteri atau mana-mana menteri lain disiarkan. Jika anda boleh tayang wajah Adun Pujut, Ting Tiong Choon setiap hari, kenapa anda tak boleh melakukan perkara yang sama untuk ketua menteri?”

Karim mendakwa RTM mungkin membuat 181 liputan aktiviti melibatkan ketua menteri dan menteri-menteri negeri tetapi tidak melakukannya sebaik mungkin.

“Apa yang saya katakan ini bukanlah tidak berasas. Saya perhatikan mereka. Rakyat Sarawak juga memerhatikan mereka. Kita bukannya bodoh. Kalau program-program itu dihadiri ketua menteri, anda pasti tidak akan nampak wajahnya keesokan hari.

“Apa yang anda cuba tunjukkan? Ini bermakna anda bermain politik. Ia seperti melepaskan batuk di tangga.”

Beliau menjawab penafian RTM terhadap dakwaan media rasmi kerajaan itu tidak memberikan liputan secukupnya ke atas aktiviti kerajaan negeri.

Semalam, RTM dalam kenyataan berkata ia berusaha sebaik mungkin membuat liputan semua aktiviti di negeri itu, dan dalam tempoh 4 bulan pertama tahun ini, ia sudah membuat 181 liputan aktiviti melibatkan ketua menteri, menteri-menteri negeri dan kerajaan negeri.

“RTM menyiarkan laporan tersebut melalui pelbagai platform. Ini termasuk dalam program berita ehwal semasa di radio, televisyen dan media sosial,” katanya.

Karim berkata Menteri Komunikasi dan Multimedia, Gobind Singh Deo tidak patut menggunakan RTM sebagai alat politik dan patut belajar menjadi seorang menteri yang terhormat.

“Jangan anggap Sarawak bukan sebahagian daripada Malaysia. Rakyat Sarawak masih menyanyikan lagu Negaraku,” katanya, dan mengingatkan kerajaan Sarawak sekarang dipilih secara sah oleh rakyat negeri itu.

Beliau berkata gaji kakitangan RTM daripada cukai-cukai dikutip dari semua negeri, termasuk Sabah dan Sarawak.

“Kami juga menyumbang kepada gaji-gaji kakitangan itu dan juga gaji menteri yang memimpin RTM jadi janganlah berkelakuan seperti itu,” katanya.

Karim berkata majlis Anugerah dan Festival Filem Antarabangsa Asean ke-4 yang diadakan pada 25 hingga 27 April tidak diberi liputan siaran langsung oleh RTM.

“Mungkin kerajaan baru fikir hubungan Asean tidak begitu penting atau mereka bermain politik hanya kerana program itu diadakan di Sarawak,” katanya. – FMT


Bella solat istikharah mohon petunjuk

PENYANYI yang juga isteri Aliff Aziz iaitu Bella Astillah berkongsi melakukan solat istikharah dan mengaji al-Quran supaya diberikan petunjuk mengenai kemelut rumah tangga dengan penyanyi dan pelakon itu.

Bella, 25, atau nama sebenarnya Dayang Nabellah Awang Astillah berkata, dia juga tidak keluar rumah selama seminggu.

.”Selama seminggu di rumah, saya solat istikharah dan mengaji. Saya juga panggil ustaz untuk tengok seterusnya membetulkan cara solat dan bacaan al-Quran.

“Saya menangis minta diberi petunjuk dan di mana suami berada,” katanya kepada Harian Metro.

Menurutnya, dia juga menepis kenyataan pelakon Oktovia Manrose di Instagram Story yang menyifatkan dirinya sengaja mengaibkan suami di media sosial.

“Dia kata saya aibkan suami. Kalau saya mahu berbuat sedemikian, sudah lama. Saya sudah melalui banyak perkara dengan Aliff, jadi lebih tahu dan kenal dia.

“Saya berfikir banyak kali sebelum memuat naik hal ini. Saya tidak berasakan ia tindakan salah atau terburu-buru.

“Dia pula baru dua minggu kenal suami saya. Bagi saya, bertepuk sebelah tangan tidak berbunyi. Dalam masa sama, suami saya tetap salah,” katanya.

Terdahulu, dalam laporan Harian Metro, Bella berkata Aliff sudah sembilan hari tidak pulang ke rumah selain tidak mengetahui keberadaan suaminya itu.

Dalam masa sama, Bella memaklumkan suaminya mengakui kesilapan dibuat selepas melihat sendiri bukti video membabitkan dirinya dengan pelakon wanita itu di sebuah kelab malam. – Harian Metro


Hidangan Bufet Tidak Dibenarkan Untuk Majlis Sosial, Kenduri Kahwin

KUALA LUMPUR: Hidangan makanan dalam bentuk bufet atau layan diri tidak dibenarkan dalam pelaksanaan majlis sosial antaranya membabitkan majlis perkahwinan, kenduri dan pertunangan.

Selain itu, majlis juga tidak dibenarkan diadakan sekiranya penganjur sukar untuk mengawal keadaan dan perilaku tetamu.

Peraturan itu termaktub dalam prosedur operasi standard (SOP) pelaksanaan majlis sosial yang diluluskan dalam mesyuarat khas menteri-menteri mengenai pelaksanaan Perintah Kawalan Pergerakan Pemulihan (PKPP) pada 22 Jun lalu.

Menurut kenyataan daripada Kementerian Perpaduan Negara, SOP ini juga terpakai untuk penganjuran kenduri atau majlis perkahwinan atau lain-lain majlis sosial di rumah ibabat bukan Islam.

“Penganjur perlu memastikan tetamu makan dalam kedudukan penjarakan sosial dan tidak berkumpul semasa makan.

“Tetamu adalah dilarang berkumpul atau berhimpun di luar ruang majlis sebelum atau selepas selesai majlis,” katanya, di sini hari ini.

Kenyataan itu menyebut, SOP ini merangkumi perkara penting di dalam menjalankan majlis sosial seperti had kapasiti kehadiran adalah seramai 250 orang atau kurang mengikut saiz ruang majlis dengan penjarakan sosial dan tertakluk dengan tempoh penganjuran selama tiga hingga lima jam.

Terdahulu, Menteri Kanan (Keselamatan), Datuk Seri Ismail Sabri Yaakob, dalam sidang media hari ini, menjelaskan kebenaran jumlah tetamu tidak melebihi 250 orang pada satu-satu masa untuk majlis sosial terpakai untuk majlis akad nikah.

Mesyuarat Khas Menteri juga bersetuju untuk membenarkan jumlah tetamu tidak melebihi 250 orang pada satu-satu masa bagi majlis jamuan perkahwinan di rumah ibadat dan Persatuan Agama Bukan Islam.- Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saya Bersaksi Kepada Allah, Tidak Tahu Jumlah Wang Itu’

KUALA LUMPUR: Bekas Perdana Menteri, Datuk Seri Najib, sebentar tadi mengemukakan rayuan bagi diringankan hukuman.

“Sebagai orang Islam, wallahi wabillahi watallahi saya tidak meminta, saya tidak merancang atau saya ditawarkan RM42 juta itu.

“Saya bersaksi kepada Allah saya juga tiada pengetahuan mengenai jumlah wang itu.

“Begitu juga tiada bukti atau saksi berhubung perkara itu,” katanya di Mahkamah Tinggi di sini, hari ini.

Najib yang membuat kenyataan dari kandang tertuduh berkata, sepanjang perkhidmatan sebagai Perdana Menteri selama sembilan tahun, negara mengalami pertumbuhan ekonomi pesat.

Dalam tempoh itu juga, katanya, pasaran saham mencapai kedudukan paras tertinggi dan berlaku pembangunan pesat melalui pengangkutan serta dan perumahan awam dalam skala besar.- BH Online


Jenazah Sandra Dikebumi Di Sabah

PUTRAJAYA: Jenazah penyanyi Sandra Dianne yang meninggal dunia di Hospital Putrajaya pada jam 1 pagi hari ini akan dibawa pulang ke Sabah untuk dikebumikan di kampung halamannya di Kg Kauluan, Tuaran.

Menurut jurucakap Sony Music Entertainment Malaysia, Veea Norman, dia mewakili pihak keluarga meminta doa semua agar segala urusan pengebumian Allahyarham dipermudahkan.

“Assalamualaikum dan salam sejahtera. Saya ingin mengesahkan Sandra Dianne meninggal dunia pada hari ini, 11 September 2020  pada jam 1 pagi di Hospital Putrajaya.

“Jenazah akan dibawa pulang ke Sabah dan akan dikebumikan di Kg. Kauluan, Tuaran.

“Pihak keluarga Sandra memohon untuk semua mendoakan agar segala urusan pengebumian dipermudahkan dan memohon maaf bagi pihaknya jika ada salah dan silap. Sama-sama kita sedekahkan al-Fatihah,” katanya.

Selepas koma dan kritikal akibat kemalangan Sabtu lalu, penyanyi itu menghembuskan nafas terakhir, hari ini.

Berita sedih itu nyata memilukan ramai rakan selebriti lain termasuk rakan karibnya Neeta Manisha, Zizi Kirana, serta rakan seperjuangannya dalam program Big Stage 2020.

Penyanyi Hey! Kau itu dilaporkan terbabit dalam kemalangan di Lebuhraya Utara Selatan Hubungan Tengah (Elite) berhampiran Subang Jaya.

Dalam kejadian jam 2.30 petang itu, Sandra dan sepupunya dalam perjalanan ke Pusat Konvensyen Antarabangsa Putrajaya (PICC) untuk latihan penuh konsert Big Stage. – HMetro


Rumah Melebihi 20 Individu Semasa Hari Raya Aidilfitri Akan Dikompaun

KOTA KINABALU: Polis akan menjalankan rondaan ketat sepanjang Hari Raya Aidilfitri dan mana-mana rumah yang didapati dihadiri lebih dari 20 individu akan dikompaun serta merta.

Pesuruhjaya Polis Sabah Datuk Hazani Ghazali berkata tindakan tegas itu dilaksanakan bagi memastikan tidak berlakunya perkumpulan beramai-ramai serta rumah terbuka sepanjang tempoh perayaan.

“Kita akan menjalankan pemeriksaan dari rumah ke rumah dan mana-mana yang didapati melebihi dari 20 individu akan dikompaun serta merta.

“Kita hanya benarkan perjumpaan antara ahli keluarga sahaja dan aktiviti rumah terbuka sama sekali tidak dibenarkan untuk memastikan tiada penularan COVID-19 yang boleh mencetuskan kluster baharu bagi musim perayaan,” katanya.

Beliau berkata Polis Kontinjen Sabah juga mempunyai 358 team pematuhan yang akan melaksanakan operasi ini termasuklah Sekatan Jalan Raya (SJR) yang diwujudkan selepas pemansuhan kebenaran merentas zon oleh Kerajaan Negeri baru-baru ini.

“Saya menyokong larangan rentas daerah sepenuhnya dan kita akan membuka 60 SJR di seluruh Sabah sepertimana dilaksanakan sebelum ini bagi mengelakkan penduduk Sabah melakukan pergerakan rentas daerah secara berleluasa tanpa urusan yang tidak dibenarkan.

“Usaha pemantauan juga dilaksanakan melalui pasukan khas yang akan menjalankan pemantauan cyber secara maya dengan memantau kandungan yang dimuatnaik di dalam media sosial.

“Mana-mana kandungan serta pergerakan yang didapati menyalahi Prosedur Operasi Standard (SOP) akan dikenakan tindakan tegas tanpa kompromi ,” katanya.

Beliau berkata demikian semasa sidang media selepas Majlis Pengagihan Bubur Lambuk daripada Koperasi Kakitangan PETRONAS (KOPETRO) kepada Kontinjen Sabah di IPK sebentar tadi.

Turut hadir Ahli Lembaga KOPETRO Datuk Saharan Untai dan Timbalan Pesuruhjaya Polis Sabah Datuk Mazli Mazlan.

Dalam acara terbabit, KOPETRO mengagihkan kira-kira 1,200 bungkusan bubur lambuk sebgaai salah satu penghargaan terhadap tugas PDRM selain jalinan kerjasama antara kedua-dua pihak. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sedia Ke Mahkamah, Jika Ada Bukti Rasuah – Mohamaddin Ketapi

LAHAD DATU, 15 Ogos: Bekas Menteri Pelancongan, Seni dan Budaya Datuk Mohamaddin Ketapi meminta pihak yang mengaitkan dirinya dengan kes rasuah bekas setiausaha sulit kanannya agar mengemukakan bukti berdokumen.

Beliau turut bersedia dibawa ke mahkamah jika ada bukti mengenai perkara itu.

“… jika ada bukti kemukakan fail, kita lawan di mahkamah,” katanya ketika ditemui media selepas perasmian Mesyuarat Agung Tahunan Parti Warisan Sabah bagi sayap Wanita, Wira dan Wirawati Bahagian Lahad Datu di sini, hari ini.

Beliau berkata demikian sebagai mengulas laporan media hari ini mengenai bekas pegawai  kanan bekas seorang menteri dan tunangnya direman lima hari bermula hari ini bagi membantu siasatan kes rasuah membabitkan RM3.7 juta yang dibayar sebuah syarikat untuk mendapatkan projek kementerian yang diterajui Mohamaddin.

Perintah reman hingga 19 Ogos itu dikeluarkan Mahkamah Majistret Putrajaya selepas membenarkan permohonan Suruhanjaya Pencegahan Rasuah Malaysia (SPRM).

Mohamaddin yang juga Ahli Parlimen Lahad Datu turut berkata beliau menerima ancaman dan juga “tawaran” selepas isu setiausaha sulit kanannya dicari oleh SPRM dilaporkan oleh media.

Media pada 12 Jun lepas melaporkan SPRM menjejaki suspek bagi membantu siasatan kes rasuah melibatkan projek pengiklanan di kementerian tersebut bernilai RM90 juta.

Kes disiasat di bawah Seksyen 17 Akta SPRM 2009.-BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Dustin Poirier Berjaya ’Tumbangkan’ McGregor Di Pusingan Kedua

PERSOALAN besar mengenai siapa yang akan memenangi pertarungan UFC 257 yang berlangsung di Abu Dhabi diantara Conor McGregor dan Dustin Poirier telah pun terjawab.

Dustin Poirier telah berjaya menewaskan Conor McGregor dalam acara utama divisyen lightweight UFC 257.

Hadir sebagai underdog, masih ada para peminatnya di seluruh dunia yang mempercayai bahawa ‘The Diamond’ dapat menumpaskan Conor McGregor. Kemenangan itu secara tidak langsung telah menebus kekalahannya pada pertemuan pertama mereka pada tahun 2014 yang lalu.

Dustin Poirier bukan sahaja berjaya menumbangkan lawannya yang ternama itu, malahan dia juga turut dapat memperbaiki rekod profesionalnya sebagai petarung UFC dengan mencatatkan 27 kemenangan dan 6 kekalahan.

Bagi McGregor pula, rekodnya kini adalah 22 kemenangan dan 5 kekalahan.

Love this dude and don't want to see him go out like Chuck liddel. Hang em up @TheNotoriousMMA pic.twitter.com/oHOzb91EOv


Mayat Warga Asing Terjun Sungai Kampung Sodomon Elak Ditahan Polis Ditemui

PENAMPANG: Pekerja buruh yang dilaporkan hilang ketika terjun ke sungai di Kampung Sodomon, di sini, bagi mengelak ditahan pihak berkuasa semalam, ditemui lemas tengah hari tadi.

Lelaki warga asing berusia 35 tahun itu ditemui pasukan mencari dan menyelamat (Sar) terdiri daripada Polis Diraja Malaysia (PDRM), Jabatan Bomba dan Penyelamat Malaysia (JBPM) dan Angkatan Pertahanan Awam Malaysia (APM), jam 12.45 tengah hari tadi.

Ketua Polis Daerah Penampang, Deputi Superintendan Mohd Haris Ibrahim berkata, operasi Sar yang disambung pagi tadi berjaya menemui mayat lelaki itu yang terapung kira-kira 100 meter dari tempat dia dilaporkan hilang.

“Mayat lelaki itu kemudian di bawa ke Hospital Queen Elizabeth I (HQE), Kota Kinabalu untuk bedah siasat.

Dalam kejadian jam 11.30 pagi itu, lelaki yang bekerja sebagai buruh binaan dikatakan melarikan diri dengan terjun ke sungai selepas melihat Jabatan Imigresen menjalankan operasi di kawasan pembinaan berhampiran Kampung Sodomon.

Menurut saksi, lelaki itu hilang ketika cuba menyeberang sungai sebelum dia menghubungi talian kecemasan bagi melaporkan kejadian itu.


COVID-19: Azwan Ali Didenda RM17,000

KUALA LUMPUR: Bekas pengacara, Azwan Ali, dijatuhi hukuman denda RM17,000 oleh Mahkamah Sesyen di sini, hari ini, selepas mengaku bersalah membuat penghantaran video yang menyakitkan hati orang lain berhubung COVID-19.

Dia dituduh memuat naik video menghina petugas Hospital Putrajaya dalam mengendalikan wabak COVID-19.

Hakim Azura Alwi memerintahkan Azwan, 54, menjalani hukuman penjara tambahan enam bulan jika gagal membayar denda itu.

Terdahulu, Azwan Ali yang berpakaian serba hitam, didakwa menggunakan laman Youtube “DIVAAATERSOHOR” secara sedar membuat penghantaran dengan niat menyakitkan hati orang lain di Pejabat Timbalan Pengarah Hospital Putrajaya, pada 24 Mac lalu.

Dia didakwa mengikut Seksyen 233 (1) (a) Akta Komunikasi dan Multimedia 1998 yang boleh dihukum mengikut Seksyen 233(3) akta sama, memperuntukkan hukuman penjara maksimum setahun atau denda atau kedua-duanya. – Berita Harian


Remaja 13 Tahun Dipaksa Kahwini Lelaki Layak Digelar Bapa

MANILA: Dipaksa berkahwin dengan lelaki yang layak digelar bapa, malah terpaksa pula menjaga anak suaminya itu yang sebaya dengan usianya.

Itu episod malang menimpa seorang remaja perempuan berusia 13 tahun di Filipina.

Daily Mirror melaporkan remaja itu dipaksa berkahwin dengan seorang petani, Abdulrzak Ampatuan, 48, di sebuah bandar di Mamasapano.

Beberapa keping gambar majlis perkahwinan pasangan itu yang berlangsung di Maguindanao, 22 Oktober lalu, menjadi tular di media sosial.

Difahamkan, pengantin remaja itu sah menjadi isteri kelima petani itu dalam upacara perkahwinan Islam.

Bagaimanapun, Abdulrzak tidak sedikit pun sesal menikahi remaja sebaya anaknya itu.

Dia sebaliknya mendakwa merancang memiliki anak bersama isteri baharunya ketika usia remaja itu mencecah 20 tahun.

“Saya sangat gembira menemuinya dan dapat menghabiskan hari saya bersamanya.

“Dia akan menjaga anak saya,” katanya.

Katanya, dia akan menghantar isterinya itu belajar, sementara mereka belum bersedia memiliki anak.

Sesetengah tempat di Filipina terutama wilayah majoriti Muslim di Mindanao, membenarkan perkahwinan individu di bawah umur, asalkan dia sudah mencapai usia akil baligh.

Sementara itu, data Tabung Kanak-kanak Pertubuhan Bangsa-Bangsa Bersatu (Unicef) menunjukkan Filipina pada kedudukan ke-12 negara dengan jumlah pengantin kanak-kanak atau remaja iaitu 726,000 orang. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Patuhi Pelaksanaan erintah Kawalan Pergerakan – Shafie Apdal

KOTA KINABALU: Rakyat Sabah diseru untuk mematuhi pelaksanaan Perintah Kawalan Pergerakan mulai hari ini sehingga 31 Mac 2020.

Ketua Menteri Sabah, Datuk Seri Mohd Shafie Apdal berkata, ini adalah bagi mengekang penularan jangkitan COVID-19 dari terus menular.

“Saya harap sungguh pematuhan ini akan dapat kita kuat kuasakan dan minta pihak-pihak kurangkan pergerakan. Polis sudah dimaklumkan dan mereka faham bagaimana pengawalan ini akan dapat kita bendung sebaik mungkin.

“Contoh di kawasan Lahad Datu, ramai yang positif. Jawatankuasa pengangkutan juga diminta ambil tindakan kerana di daerah itu pun banyak perkhidmatan logistik haram (kereta sapu). Situasi ini mungkin memberi kesan kepada masyarakat,” katanya.Beliau berkata demikian dalam sidang media khas bersempena Mesyuarat Majlis Keselamatan Negara Sabah di Pusat Pentadbiran Negeri Sabah (PPNS), Kota Kinabalu, pada Rabu.

Terdahulu, Sabah mencatatkan peningkatan sebanyak 21 kes positif COVID-19 terbaru pada Rabu dengan menjadikan jumlah keseluruhan 103 kes.

Mengulas lanjut, Mohd Shafie dalam pada itu berkata, rakyat di negeri ini harus mengambil pendekatan berjaga-jaga dan terus berada di rumah sepanjang tempoh pelaksanaan perintah tersebut.

“Sebab itu kita mahu pastikan keadaan yang kita alami ini sangat berbeza dan serius. Kita mahu pastikan rakyat faham mengenai perintah kawalan ini,” katanya.


Lelaki Korea cedera parah akibat kemalangan

KOTA KINABALU: Seorang lelaki warga Korea cedera parah selepas terlibat dalam kemalangan di Bulatan Masjid Negeri Sembulan di sini awal pagi tadi.

Dalam kejadian itu, mangsa yang berumur 36 tahun dipercayai gagal mengawal kenderaannya sebelum terbabas sendiri.

Ketua operasi Pegawai Bomba Kanan Zainuddin Saidi berkata, pasukan dari Balai Bomba dan Penyelamat (BBP) Kota Kinabalu bergegas ke lokasi kejadian selepas menerima panggilan kecemasan pada jam 1.30 pagi.

Menurutnya, mangsa didapati tersepit dan mengalami kecederaan parah sebelum pasukan bomba berjaya mengeluarkan mangsa dari kenderaannya.

Beliau berkata, mangsa kemudiannya diserahkan kepada pasukan perubatan untuk rawatan kecemasan dan dihantar ke hospital.

Pihaknya menamatkan operasi sepenuhnya pada jam 1.58 pagi.


Terkini: ADUN Bugaya, Manis Muka Meninggal Dunia

KOTA KINABALU: Adun Bugaya, Manis Muka Mohd Darah, meninggal dunia di Hospital Gleneagles hari ini.

Sumber berkata wakil rakyat berusia 65 tahun itu dimasukkan ke hospital kerana masalah buah pinggang.

“Beliau dimasukkan di unit rawatan rapi (ICU) semalam dan meninggal dunia tengah hari tadi,” katanya.

Menurut sumber parti, Allahyarhamah dimasukkan ke unit rawatan rapi hospital berkenaan malam tadi akibat menderita sakit buah pinggang.

Pada pilihan raya negeri yang lalu, Manis mempertahankan Bugaya dengan majoriti 6,005 undi selepas mendapat 8,557 undi.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih Banyak Rumah PPRT Akan Dibina Di Sabah – Hajiji

KOTA KINABALU: Kerajaan neegri akan berusaha membina lebih banyak rumah Program Perumahan Rakyat Termiskin (PPRT) di kawasan luar bandar dan pedalaman di seluruh Sabah.

Ketua Menteri Datuk Seri Panglima Hajiji Haji Noor berkata, pembangunan untuk perumahan golongan miskin tegar di bawah PPRT akan diberi keutamaan di negeri ini.

Katanya, buat masa ini, hanya sekitar lapan rumah PPRT mendapat kelulusan untuk pembinaan di setiap kawasan Dewan Undangan Negeri (DUN) dan keadaan itu perlu diubah.

“Di bawah Rancangan Malaysia Ke-12 (RMK-12), sejumlah RM500 juta diperuntukkan untuk membina rumah-rumah PPRT di Sabah. Namun, kerajaan negeri akan berusaha mencari peruntukan yang lebih besar,” katanya ketika mempengerusikan Mesyuarat Majlis Tindakan Pembangunan Negeri di sini hari ini.

Dari segi pelaksanaannya, Hajiji berkata, permohonan sudah disampaikan kepada kerajaan Persekutuan di bawah Kementerian Pembangunan Luar Bandar untuk mempertimbangkan peluang kepada kontraktor Kelas F di Sabah untuk melakukan projek berkenaan.

Terdahulu, semasa mempengerusikan mesyuarat berkenaan, beliau turut mengingatkan semua agensi pelaksana peringkat negeri dan Persekutuan untuk terus meningkatkan prestasi dan kualiti projek demi kepentingan rakyat.

Menurutnya, pelaksanaan projek yang tidak berkualiti mengakibatkan beberapa bangunan tidak dapat digunakan setelah siap seperti Program Perumahan Rakyat (PPR) di Salagon Beaufort.

Selain itu, Hajiji berkata, Jalan Sapulut-Kalabakan mempunyai kualiti yang kurang memuaskan berbanding Lebuhraya Utara Selatan yang dapat memuatkan trak membawa muatan lebih besar.

“Saya sendiri menggunakan jalan ini (Sapulut-Kalabakan) sebelum pilihan raya yang lepas dan didapati banyak kerosakan di laluan itu,” katanya.

Sehubungan itu, Hajiji meminta kementerian dan agensi yang berkaitan supaya tidak mempertimbangkan kontraktor dan juga perunding yang tidak kompeten pada masa akan datang jika didapati lewat menyiapkan projek.

Pihaknya turut memandang serius isu membabitkan kartel yang dimonopoli 345 tender kerajaan bernilai RM3.8 bilion yang memberi kesan terhadap keyakinan rakyat kepada perkhidmatan awam.

“Saya ingin mengingatkan semua ketua jabatan negeri dan Persekutuan agar menekankan penyampaian perkhidmatan dengan integriti dan mesra pelanggan sesuai dengan slogan dan aspirasi kerajaan.

“Saya juga memberi amaran dan tidak akan berkompromi dengan pegawai perkhidmatan awam yang bertindak seperti ‘Napoleon kecil’ yang akan menjejaskan rancangan pembangunan SMJ,” katanya.

Turut hadir, Timbalan Ketua Menteri Datuk Seri Bung Moktar Radin, Datuk Seri Panglima Dr. Jeffrey Kitingan dan Datuk Dr. Joachim Gunsalam; Setiausaha Kerajaan Negeri Datuk Seri Panglima Safar Untong dan Setiausaha Kerajaan Persekutuan Datuk Dr. Zulkapli Mohamed. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tun M Selesai Menghadap Yang Di-Pertuan Agong

KUALA LUMPUR: Tun Dr Mahathir Mohamad selesai menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara, sebentar tadi.

Proton Perdana yang membawa Ahli Parlimen Langkawi itu dilihat keluar dari pintu utama Istana Negara jam 6.19 petang.

Beliau sempat melambaikan tangan sambil tersenyum ke arah petugas media yang menunggunya di luar pintu utama.

Dr Mahathir menghadap Yang di-Pertuan Agong selama lebih satu jam dipercayai bagi menerangkan mengenai peletakan jawatannya selain perkembangan terkini Pakatan Harapan (PH) selepas Parti Pribumi Bersatu Malaysia (Bersatu) tidak lagi bersama PH.

Sebelum itu, Timbalan Perdana Menteri, Datuk Seri Dr Wan Azizah Wan Ismail dan Presiden PKR, Datuk Seri Anwar Ibrahim turut menghadap Yang di-Pertuan Agong petang tadi.

Kedua-dua mereka menghadap Yang di-Pertuan Agong selama kira-kira 40 minit sebelum dilihat keluar jam 3.15 petang.

Difahamkan, semua ahli Parlimen Barisan Nasional (BN) dan PAS juga akan ke Istana Negara petang ini bagi menghadap Yang di-Pertuan Agong.


Jururawat Di Portugal Maut Selepas Terima Suntikan Vaksin COVID-19 Pfizer

PORTO: Pihak berkuasa kesihatan di Portugal sedang menyiasat kematian mengejut seorang pembantu pembedahan pediatrik di Porto, yang dilaporkan ‘sangat sihat’ ketika dia menerima vaksin COVID-19 Pfizer.

RT.COM melaporkan, Sonia Azevedo, 41, ibu kepada dua anak bekerja sebagai pembantu pembedahan di Instituto Portugues de Oncologia (IPO), sebuah hospital onkologi di Porto.

Dia antara 538 petugas kesihatan di IPO yang menerima dos pertama vaksin Pfizer-BioNTech Rabu lalu.

Azevedo sempat makan malam bersama keluarga pada malam tahun baharu, dan ditemui mati di tempat tidur keesokan hari.

“Saya ingin tahu punca kematian anak perempuan saya,” kata ayahnya Abilio kepada tabloid Portugis, Orreio da Manha.

Dia menggambarkan mendiang sebagai ‘baik dan periang’ serta ‘tidak pernah minum alkohol, makan sesuatu istimewa atau pelik’.

Azevedo bangga menjadi antara yang terawal menerima vaksin itu, dia menukar profil Facebooknya untuk menggambarkannya.

“Sudah menerima vaksin COVID-19,” kapsyen swafoto mendiang dengan pelitup muka.

Anak perempuan mendiang, Vania Figueiredo, berkata dia tidak tahu mengenai kejadian itu dengan ia berlaku dengan pantas dan tanpa penjelasan.

“Saya tidak nampak perubahan pada ibu. Dia baik sahaja. Dia menyuarakan rasa sakit di tempat suntikan, tetapi itu normal…,” katanya.

Vaksin Pfizer-BioNTech bagi COVID-19 ketika ini adalah satu-satunya yang diberi kebenaran penggunaan kecemasan oleh Pertubuhan Kesihatan Sedunia (WHO).

Ia sekali gus membuka jalan bagi penggunaan secara meluas oleh agensi Pertubuhan Bangsa-Bangsa Bersatu (PBB) dan badan kesihatan transnasional lain.

IPO dalam kenyataannya mengesahkan kematian Azevedo dan mengucapkan ‘takziah’ kepada keluarga dan rakan mendiang.

“Penjelasan mengenai punca kematian akan dibuat mengikuti prosedur biasa bagi keadaan seperti ini,” katanya.

Proses bedah siasat Azevedo dijadualkan semalam.

Portugal mempunyai hampir 10 juta penduduk, setakat ini melaporkan lebih 427,000 kes dan lebih 7,100 kematian akibat COVID-19. –  Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ahli Perniagaan Sabah Nafi Terima Tanah Kerajaan

KOTA KNABALU: Seorang ahli perniagaan Sabah menolak dakwaan Ketua Menteri Shafie Apdal berhubungan kehilangan tanah negeri milik Yayasan Sabah.

Mohamed Amin Azizurahman @ Amin Khan berkata, pelbagai pihak menuduhnya sebagai pencuri dan perompak selepas Shafie membuat dakwaan itu dalam ucapannya baru-baru ini yang turut dikongsi secara meluas oleh orang ramai.

Amin berkata, Shafie mendakwa beliau menerima 30,000 ekar tanah di Kalabakan daripada Yayasan Sabah, dan kira-kira 600,000 ke 700,000 ekar tanah milik yayaysan itu “hilang”.

Beliau berkata: “Saya tidak pernah menerima 30,000 ekar tanah daripada Yayasan Sabah pada bila-bila masa sekali pun.

“Sejauh yang saya tahu, tanah konsesi yang dipegang oleh Yayasan Sabah berada di bawah satu lesen dan adalah mustahil ia “hilang” atau diberikan kepada pihak ke-3. Tanah itu kekal di bawah Yayasan Sabah”.

Amin berkata, sebagai pengerusi lembaga pemegang amanah Yayasan Sabah, Shafie sepatutnya menjalankan siasatan yang teliti dan menyeluruh, yang akan membuktikan bahawa beliau tidak pernah diberikan tanah seluas 30,000 ekar itu.

“Tidak ada tanah sebegitu didaftarkan di bawah nama saya. Oleh itu tidak ada kebenaran sama sekali dakwaan yang dibuat oleh Shafie,” katanya.

Katanya, beliau bersedia membantu apa-apa siasatan yang dijalankan, selain menyifatkan dakwaan Shafie sebagai usaha untuk merosakkan reputasinya sebagai ahli perniagaan yang jujur.- FMT


Anak Mahu Jual Ibu RM3 Kerana ‘Menyusahkan Hidupnya’

Jakarta: “Dijual ibu berpenyakit. Harga 10, 000 rupiah (RM3) saja. Yang minat silahkan datang ke Blitar. Uruskan orang tua tidak berguna ini. Dijual kerana menyusahkan. Barang yang sudah dibeli tidak boleh dikembalikan.”

Itu kata-kata pada iklan yang kini tular di media sosial Indonesia dipercayai dimuat naik di Facebook oleh seorang remaja wanita yang mahu menjual ibunya kerana menyusahkan hidupnya.

Menurut laporan media Indonesia, melalui status berkenan, pemilik akaun Facebook menggunakan nama Friska Meila Anastasya menyatakan dia membenci ibunya kerana sakit dan menyebabkan dia terpaksa membelanjakan wang yang banyak.

Friska dipercayai berasal dari Blitar, Jawa Timur dan status itu dikecam netizen. Akaun Facebook Friska didapati sudah dipadamkan, namun imej tangkap layar status terbabit kini tular di media sosial lain.

Menurut laporan Tribunnews, Friska berang kerana mempunyai ibu yang sakit dan dalam status berasingan, dia turut melontarkan kata-kata kasar terhadap ibunya, malah menyamakan wanita itu dengan haiwan.

Friska yang mengakui membenci ibu bapanya kerana membuatkan hidupnya tidak bahagia serta menghabiskan wangnya berkata, dia iri hati dengan mereka yang lahir dalam keluarga kaya kerana dimanjakan ibu bapa dengan kemewahan.

“Berbeza dengan ibu bapa saya, mereka memberi alasan sakit dan pening kepala. Kalau berpenyakit, lebih baik mati kerana menyusahkan anak,” tulisnya.

Tambahnya lagi, jiran cuba campur tangan terhadap hal keluarganya, namun tiada yang mahu membantu menguruskan ibu bapanya.

Sementara itu, akhbar Surya Malang melaporkan, polis Blitar kini menyiasat akaun terbabit selepas menerima aduan daripada orang ramai. – Agensi


KOTA KINABALU: Dua lelaki berdepan hukuman penjara seumur hidup selepas didapati memiliki dadah jenis ganja dalam serbuan berasingan di kawasan bandar raya ini dan Kampung Tanjung Aru Lama, di sini.

Kedua-dua suspek itu ditahan dalam serbuan polis daripada Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu, jam 11 malam, Ahad lalu dan jam 12.30 tengah malam, Isnin lalu.

Ketua Polis Daerah Kota Kinabalu, Asisten Komisioner Habibi Majinji, berkata kedua-dua lelaki tempatan masing-masing berusia 23 tahun ditahan kerana memiliki tumbuhan kering disyaki dadah jenis ganja.

“Jumlah rampasan barang kes hasil daripada kedua-dua tangkapan terbabit adalah seberat 169 gram yang bernilai RM6,760,” katanya menerusi kenyataan media, hari ini.

Habibi berkata, kes disiasat mengikut Seksyen 39A(2) Akta Dadah Berbahaya 1952 yang membawa hukuman penjara seumur hidup, jika sabit kesalahan.

Dalam kes berasingan, beliau berkata, polis menahan lima lelaki termasuk dua warga asing kerana memiliki dadah jenis syabu dalam serbuan berasingan di kawasan Inanam dan Kampung Cenderakasih, pada 9 Mac dan 13 Mac lalu.

“Jumlah rampasan hasil penahanan lima suspek berusia 24 hingga 39 tahun, seberat 18.95 gram bernilai RM1,900.

“Kes disiasat mengikut 39A(1) Akta Dadah Berbahaya 1952,” katanya. – Berita Harian


Petugas pilihan raya meninggal dunia akibat keletihan

JAKARTA: Enam pegawai jawatankuasa pusat pengundian (KPPS) dilaporkan meninggal dunia disebabkan keletihan melampau selepas bekerja dalam tempoh panjang pada hari pilihan raya umum Indonesia, kelmarin.

The Jakarta Post melaporkan, salah seorang pegawai itu, Supriyanto, 54, yang juga ketua KPPS di daerah Cigalontang, Tasikmalaya, Jawa Barat, ditemui pengsan dan dikejarkan ke pusat kesihatan berdekatan tetapi disahkan meninggal dunia pada 2 petang kelmarin.

Ketua Polis Cigalontang, Tudiman, berkata Supriyanto mungkin terlalu penat selepas bekerja 12 jam tanpa henti.

“Supriyanto mengadu sukar bernafas sebelum pengsan. Menurut keluarganya dia ada penyakit asma,” kata Tudiman kepada portal berita tempatan Tribunnews.com.

Sementara itu, di Malang, Jawa Timur, pegawai KPPS Agus Susanto, 40, dari daerah Lowokwaru meninggal dunia selepas selesai bertugas di sebuah pusat pengundian.

Ketua Suruhanjaya Pilihan Raya Umum di Malang, Zaenudin, berkata Agus turut berkemungkinan meninggal dunia kerana kepenatan selepas bertugas pada hari pilihan raya.

Netizen yang turut bersedih mula menggunakan tanda pagar #MartirDemokrasi untuk menghormati usaha mereka dalam pilihan raya itu.

Ketua KPPS di Kota Bekasi, Ahmad Salahudin, 43, terkorban akibat dilanggar lori ketika menghantar anaknya ke sekolah.

Dia dipercayai berada dalam keadaan penat kerana baru selesai mengira undi pada 4 pagi (waktu tempatan) kemudian menghantar anaknya ke sekolah pada 7 pagi, lapor Kompas.com – Agensi


Ronaldinho Sambut Hari Lahir Dalam Penjara

ASUNCION: Legenda bola sepak Brazil, Ronaldinho bakal berdepan hukuman penjara enam bulan selepas harapannya untuk dibebaskan kerana menggunakan pasport palsu hancur semalam.

Bekas bintang Barcelona dan AC Milan yang suka berhibur dan terkenal dengan sambutan hari lahir meriah, meninggalkan mahkamah dengan tangan digari.

Dia dan abangnya yang berusia 49 tahun, Roberto menafikan mereka memasuki Paraguay dengan pasport palsu.

Usahanya untuk mempertahankan diri musnah selepas ahli perniagaan wanita yang merancang kunjungannya ke Amerika Selatan gagal menghadirkan diri ke mahkamah.

Ia bermakna Ronaldinho berdepan kemungkinan menyambut hari lahirnya yang ke-40 esok di penjara yang turut diancam coronavirus.

Rayuannya terhadap keputusan hakim untuk menukar hukuman penjara kepada penahanan dalam rumah gagal minggu lalu dan diberi amaran boleh dikenakan penjara enam bulan.

Ronaldinho, yang juga bintang Piala Dunia Brazil pada 2002 adalah antara pemain paling hebat pernah dilahirkan dan ditahan di penjara di luar ibu kota Paraguay, Asuncion.

JUsteru hari lahirnya akan jauh berbeza ketika sambutan ke-26 apabila berpesta hingga jam 6 pagi di kelab malam dekat Barcelona.

Sambutan hari lahir ke-32 pula berlarutan hingga lima hari dan menelan belanja puluhan ribu pound di sebuah hotel mewah dekat Rio de Janeiro, Brazil. – Agensi


Pasangan Dari China Didakwa Tinggal Anak Di “Airport” Disyaki Dijangkiti Koronavirus

Perayaan Tahun Baru Cina lazimnya adalah masa untuk disambut bersama keluarga, namun lain pula ceritanya bagi sepasang suami isteri ini apabila mereka didakwa meninggalkan 2 orang anak mereka di Lapangan Terbang Nanjing, China selepas salah seorang daripada mereka menunjukkan tanda-tanda tidak sihat.

Menurut salah seorang penumpang yang memuat naik berkenaan insiden tersebut di akaun Weibonya, ibu bapa kepada kanak-kanak tersebut mula membuat kecoh selepas mereka tidak dibenarkan menaiki pesawat untuk menuju ke bandar Hunan awal pagi Khamis yang lalu disebabkan anak mereka itu dipercayai demam oleh staf lapangan terbang.

Dengan penularan virus maut dari Wuhan di China, seluruh lapangan terbang di China telah meningkatkan kawalan serta tidak membenarkan mana-mana penumpang yang demam untuk menaiki kapal terbang bagi mengelakkan virus tersebut tersebar dengan lebih meluas lagi.

Penjelasan dan syarat-syarat yang dikeluarkan oleh lapangan terbang itu walau bagaimanapun tidak berjaya memuaskan hati ibu bapa kanak-kanak itu. Perkara tersebut telah membuatkan ibu bapa kanak-kanak berkenaan bertengkar dengan staf lapangan terbang sehingga menyebabkan penerbangan yang bakal dinaiki mereka itu tertunda selama 3 jam dan pintu masuk ke pesawat terpaksa ditukar sebanyak 2 kali.

Di pengakhirannya, ibu bapa tersebut didakwa bertindak meninggalkan kedua-dua anak mereka itu di lapangan terbang dan terus menaiki pesawat tersebut. Menurut sumber, kanak-kanak terbabit kini sedang dijaga oleh staf di lapangan terbang berkenaan.

Perkongsian seorang penumpang berkenaan dengan insiden ini telah menjadi tular di Weibo dengan hampir 300,000 reaksi dan lebih 11,000 komen daripada netizen di laman sosial terbabit. Setakat ini, tiada mana-mana media tempatan yang dapat mengesahkan insiden itu berkenaan.


Lelaki Ditemui Lemas Selepas Cuba Selamatkan Enjin Bot

PAPAR: Seorang lelaki ditemui mati lemas selepas terjun ke dalam laut untuk menyelamatkan enjin sangkutnya ketika keluar memancing bersama rakan, dalam kejadian di kawasan bagang, perairan Papar semalam.

Mayat mangsa, Muhamad Hasyidan Haris, 27, ditemui terdampar oleh orang awam di pantai Sungai Benoni, kira-kira pukul 6.20 pagi tadi.

Difahamkan, sebelum kejadian, enjin terbabit terjatuh ke dalam laut menyebabkan mangsa cuba menyelamatkannya.

Bagaimanapun, dia dipercayai dihanyutkan arus deras kerana tidak muncul di permukaan air selepas itu menyebabkan dua rakan terus menghubungi pihak berkuasa untuk mendapatkan bantuan.

Ketua Balai Bomba dan Penyelamat (BBP) Kimanis, Mohd Johainin Ruslan berkata, sepasukan anggota dan pegawainya dikerahkan ke lokasi sebaik menerima panggilan kecemasan pada pukul 3.29 petang.

“Setibanya di lokasi, operasi mencari dan menyelamat (SAR) terus dilakukan apabila anggota bertugas menurunkan bot bagi mencari mangsa.

“Namun, operasi yang dilakukan lebih sejam gagal menemui mangsa,” katanya ketika dihubungi.

Johainin berkata operasi terpaksa ditangguhkan pada 7 malam berikutan faktor cuaca dan keadaan air yang bergelora.

“Mayat mangsa kemudiannya ditemui terdampar di pantai Sungai Benoni iaitu kira-kira 500 meter dari lokasi mangsa menyelam,” katanya.

Katanya, mayat sudah diserahkan kepada pihak polis untuk tindakan selanjutnya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gangguan Bekalan Air Di Labuan Masuk Hari Ketujuh

LABUAN: Krisis bekalan air yang melumpuhkan pulau bebas cukai ini, masuk hari ketujuh dengan 85 peratus rumah pengguna terjejas, sementara kontraktor yang dilantik Jabatan Bekalan Air Labuan sedang berusaha menyelesaikan masalah berkenaan.

Usaha untuk membaiki kebocoran pam paip utama di lampu isyarat Jalan Rancha-Rancha sejak 7 Julai lalu setakat ini tidak berjaya berikutan kawasan berkenaan ditenggelami air.

Pengarah Jabatan Bekalan Air Labuan, Muhammad Zulkeflee Yusof, sebelum ini berkata ia akan mengambil masa sekurang-kurangnya 10 hari untuk kerja baik pulih di kawasan yang terjejas bagi membolehkan pengguna mendapat kembali bekalan air bersih.

Kebocoran sepanjang 800 milimeter pada pam paip utama daripada tangki penerima di Pulau Enoe (yang membekalkan 85 peratus bekalan air kepada pengguna di pulau ini) dikesan Sabtu lalu dan kerja baik pulih bermula tiga hari kemudian.

Antara faktor yang menyulitkan proses pembaikan adalah kawasan paip yang bocor telah tenggelam meskipun air sudah dipam keluar bagi kerja kimpalan, air dari bawah tanah masih membanjiri tempat berkenaan.

Kakitangan syarikat minyak dan gas, termasuk Petronas Carigali turut membantu tetapi gagal disebabkan hujan lebat membanjiri kawasan paip yang rosak.

Perbadanan Labuan dan Jabatan Bekalan Air Labuan menempatkan 43 tangki statik bekalan air bersih di 35 lokasi di 27 perkampungan dan kediaman penduduk, namun segelintir pengguna masih mengadu mengenai bekalan air yang tidak mencukupi.

“Wujud masalah komunikasi dengan penduduk. Saya tidak tahu bila ia (kerja pembaikan) akan selesai,” kata seorang penduduk, Aishah Bidin.

Seorang lagi penduduk, Elvinna Sibil berkata kekurangan air merupakan kesulitan yang terbesar.

“Kami hanya mandi ala kadar sahaja beberapa hari ini. Baju kotor juga semakin banyak. Banyak perkara yang tidak boleh dilakukan,” katanya.

Krisis itu turut menjejaskan Klinik Kesihatan Membedai dan Jabatan Bekalan Air Labuan telah menghantar bekalan air menerusi lori tangki setiap hari ke klinik berkenaan.

Penduduk berharap bekalan air dapat dipulihkan sebelum perayaan Aidiladha pada akhir bulan ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk 15 Kampung Dapat Tanah, Sabah Bubar 1,671 Hektar Hutan Simpan

KOTA KINABALU: Lebih ramai rakyat Sabah di pedalaman akan mendapat tanah selepas Dewan Undangan Negeri (DUN) Sabah hari ini meluluskan pembubaran 1,671 hektar tanah daripada status hutan simpan kekal kerana mempunyai perkampungan penduduk tempatan.

Rang Undang-Undang (RUU) Enakmen Hutan (Penubuhan Hutan Simpan dan Pindaan) (Pindaan) 2020 itu diluluskan selepas dibahas dua wakil rakyat iaitu Datuk Osman Jamal (Warisan-Balung) dan Datuk Jahid Jahim (PBS-Tamparuli).

Ketua Menteri, Datuk Seri Mohd. Shafie Apdal ketika membentangkan RUU berkenaan berkata, pindaan tersebut turut membolehkan 11 lagi kawasan hutan simpan kekal ditubuhkan di negeri ini berkeluasan 34,873.32 hektar manakala 3,166 hektar Hutan Simpan kelas II (Komersial) diubah kepada Hutan Simpan Kelas 1 (Perlindungan).

“Perkampungan yang dikeluarkan dari kawasan hutan simpan ini akan diwartakan di bawah Ordinan Tanah (Sabah Cap. 68) bagi tujuan perkampungan, yang melibatkan 15 buah kampung terdiri daripada 574 buah rumah, dan melibatkan seramai 3,204 orang penduduk.

“Daerah-daerah yang terlibat adalah Pitas, Kota Marudu, Kota Belud, Tambunan, Sandakan, Tongod, dan Semporna serta pembubaran kawasan Hutan Simpan ini juga akan melibatkan penyediaan kawasan tanah perkuburan Islam yang baharu di daerah Tawau,” katanya.

Menurut beliau, pembubaran kawasan hutan simpan seluas lebih kurang 1,671 hektar itu tidak menunjukkan perubahan yang signifikan terhadap keluasan keseluruhan hutan simpan jika dibandingkan dengan kesejahteraan rakyat, khususnya mereka yang tinggal di kawasan perkampungan yang terletak dalam kawasan terlibat.

Katanya, pembubaran itu hanya melibatkan pengurangan sebanyak 0.05 peratus daripada jumlah keseluruhan keluasan hutan simpan di Sabah.

Mohd. Shafie berkata, walaupun kerajaan membubarkan status hutan simpan untuk diberikan kepada rakyat, namun kerajaan sentiasa peka kepada tanggungjawab memelihara ekosistem, justeru sebanyak 34,873.32 hektar kawasan akan dijadikan hutan simpan yang baharu.

Jelas beliau, kawasan yang teribat ialah di Pensiangan, Nabawan, Beluran, Tenom, Kudat, Lahad Datu dan Semporna.

“Kerajaan negeri juga bercadang untuk mengkelaskan semula seluas 3,166 hektar Hutan Simpan Kelas 1 (Perlindungan), hutan simpan yang dimaksudkan ialah Hutan Simpan Lalampas di daerah Tongod.

“Tujuan pengkelasan semula kawasan hutan simpan ini adalah bagi membentuk jaringan kawasan berhutan yang berstatus hutan perlindungan di kawasan berkenaan untuk tujuan konservasi hidupan liar serta memelihara fungsi ekosistem hutan,” katanya. – BorneoToday


Parti Baharu KDM Sedia Beraksi Di PRU15, Kata Peter Anthony

KOTA KINABALU: Presiden parti Kesejahteraan Demokratik Masyarakat (KDM), Peter Anthony berkata, parti baharu itu sedia membuat penampilan sulung dalam pilihan raya umum ke-15 (PRU15).

Walaupun parti KDM baru didaftarkan, beliau berkata, akar umbinya telah wujud sejak sekian lama dan atas faktor itu partinya sedia bertanding, jika PRU diadakan dalam tempoh terdekat.

“Kalau PRU diadakan pada bila-bila masa, saya rasa tiada masalah, khususnya di kawasan pedalaman seperti di Tenom dan juga Papar,” katanya selepas pelancaran parti KDM oleh Ketua Menteri merangkap Pengerusi Gabungan Rakyat Sabah (GRS), Hajiji Noor, di sini, hari ini.

Mengenai saranan supaya GRS tidak terburu-buru menerima KDM, Peter berkata, sebarang keputusan hanya akan dibuat Hajiji selepas berbincang dengan parti komponen GRS.

“Setiap pihak bebas menyuarakan pendapat mereka, apapun ia terpulang kepada Pengerusi GRS untuk membuat keputusan dan pastinya perbincangan akan dibuat di antara mereka.”

Terdahulu, Peter dalam ucapannya berkata, KDM tidak akan mengabai atau membelakangkan sesiapa dalam parti itu, walaupun berbeza budaya, etnik dan agama.

“Apa yang penting ialah kita bersatu dalam kepelbagaian untuk kesejahteraan dan kemakmuran rakyat, di bawah payung demokrasi yang diamalkan dengan baik oleh seluruh masyarakat negeri kita ini.

“Saya ambil maklum kita memang mempunyai ramai rakan parti dalam GRS, yang turut memperjuangkan aspirasi parti masing-masing demi rakyat Sabah.

“Kami juga dalam parti KDM ingin turut serta memperjuangkan kesejahteraan masyarakat di wilayah Sabah tanpa mengira perbezaan agama, kaum dan budaya.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TYT Sabah Dijangka Umum Ketua Menteri Baharu Esok

KUALA LUMPUR: Yang di-Pertua Negeri Sabah, Tun Juhar Mahiruddin dijangka membuat pengumuman berhubung pelantikan Ketua Menteri baharu esok.

Perkara itu dikongsikan Setiausaha Agung UMNO, Datuk Seri Ahmad Maslan menerusi ciapan di akaun Twitter rasminya hari ini.

“Jam 2,30 petang tadi, Datuk Seri Bung Moktar Radin (Pengerusi Badan Perhubungan UMNO Sabah) dan Datuk Hajiji Noor (Pengerusi Perikatan Nasional (PN) Sabah sudah menghadap Yang di-Pertua Negeri Sabah.

“Tiga wakil rakyat Bebas nyatakan sokongan kepada Gabungan Rakyat Sabah (GRS). Jadi kita ada 41 kerusi bentuk kerajaan negeri. Datuk Seri Mohd Shafie Apdal (Presiden Parti Warisan Sabah) dan lain-lain cuma ada 32 (kerusi). Kita yang membentuk kerajaan.

“TYT (Yang di-Pertua Negeri Sabah) dijangka buat keputusan mengenai Ketua Menteri esok,” katanya.

Pada PRN Sabah semalam, Gabungan Rakyat Sabah (GRS) membabitkan Barisan Nasional (BN), Perikatan Nasional (PN) dan Parti Bersatu Sabah (PBS) berjaya memperoleh majoriti selepas meraih 38 daripada 73 kerusi DUN yang dipertandingkan.

WARISAN pula hanya memperoleh 23 kerusi DUN, DAP (6), PKR (2), UPKO (1) dan Bebas (3).- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Insiden Tebusan : Sejam Pemilik Bersihkan Rumah Yang Berselerak

TUARAN, 14 Jan – Pemilik mengambil masa lebih kurang sejam membersihkan rumah menjadi lokasi berlakunya insiden seorang kanak-kanak perempuan berusia dua tahun dijadikan tebusan oleh seorang lelaki tidak dikenali di sebuah unit di Apartment Telipok Ria, dekat sini, semalam.

Anak pemilik rumah itu, Kasman Rahim, 25, berkata mereka mula membersihkan rumah tengah malam semalam dibantu jiran tetangga selepas pihak polis mengeluarkan mayat suspek.

Kasman yang sudah tinggal di apartment itu hampir 10 tahun berkata keadaan rumah berselerak dan banyak kesan darah suspek di bahagian dapur.

“Keadaan rumah bertaburan…gelas dan pinggan pecah.

“Semalam saya tidur di luar rumah sambil meninjau keadaan,” katanya ketika ditemui pemberita di rumahnya, hari ini.

Semalam, penghuni apartment itu kecoh dan cemas apabila dikejutkan dengan insiden seorang kanak-kanak perempuan dijadikan tebusan oleh seorang lelaki tidak dikenali.

Polis Sabah bertindak segera melepaskan beberapa das tembakan ke arah suspek selepas dia mahu mencampak kanak-kanak perempuan itu dari tingkap dapur rumah tersebut.

Suspek maut di lokasi kejadian dan kanak-kanak perempuan itu berjaya diselamatkan seterusnya dihantar ke Hospital Wanita dan Kanak-Kanak Likas bagi mendapat rawatan lanjut.

Kanak-kanak perempuan itu kini dalam keadaan stabil dan sedang menjalani rawatan pakar.

Sementara itu, tinjauan Bernama di apartment itu mendapati penghuni menjalankan aktiviti harian seperti biasa.


Bergaduh angkara ‘top up’

BEAUFORT: Polis menahan lapan remaja, termasuk tiga pelajar yang terlibat dalam pergaduhan di luar kedai kopi di Beaufort, Sabah kira-kira 100 kilometer dari Kota Kinabalu.

Pergaduhan tercetus selepas seorang remaja lelaki berusia 18 tahun tidak berpuas hati terhadap salah seorang suspek, pelajar berumur 15 tahun, menghubungi adik perempuannya untuk menambah nilai prabayar telefonnya.

Ketua Polis Beaufort, Deputi Superitendan Azmir Abd Razak berkata, remaja itu membawa dua saudaranya, manakala seorang remaja lagi membawa empat saudaranya ke luar kedai kopi di Beaufort pada pukul 5 petang Sabtu.

Azmir berkata, suspek berusia 18 tahun itu tidak berpuas hati pelajar terbabit kerana menghubungi adik perempuannya untuk menambah nilai prabayar.

Mereka kemudian berdua bersetuju untuk berjumpa di kedai kopi dan membincangkan perkara tersebut.

Bagaimanapun, ia berakhir dengan pergaduhan membabitkan kedua-dua kumpulan sebelum polis tiba dan menahan kesemua mereka.

Beliau berkata, semua suspek berusia antara 14 dan 19 tahun, ditahan untuk merakamkan keterangan mereka.

“Ia tiada kaitan dengan mana-mana penglibatan kumpulan tertentu,” katanya, sambil menambah kes tersebut disiasat. – mStar


PPR Sapagaya Jadi Pusat Kuarantin COVID-19 Berpusat Lahad Datu

LAHAD DATU: Pusat kuarantin PPR Seri Sapagaya akan mula menempatkan pesakit COVID-19 secara berpusat di sini, mulai Selasa ini.

Pengerusi Pusat Kawalan Operasi Bencana (PKOB) Daerah, Juraimin Jadil berkata berikutan peningkatan kes yang mendadak di daerah ini pusat itu dibuka bagi menampung jumlah pesakit yang meningkat.

“Selepas diwartakan pusat ini dibuka untuk penempatan pesakit COVID-19 yang perlu dikuarantin dari kalangan mereka yang berada di tahap stabil.

“Penempatan di sini juga akan menjimatkan masa dan tenaga penugasan pasukan barisan hadapan,” katanya.

Beliau yang juga Pegawai Daerah Lahad Datu berkata demikian ketika ditemui media selepas meninjau perkembangan kerja-kerja persiapan kemudahan pesakit di pusat itu, di sini, semalam.

Turut serta, Ketua Polis Daerah Asisten Komisioner Nasri Mansor, Panglima Briged Ke-13 Infantri, Brigedier Jeneral Abdul Razak Hussain, Pegawai Eksekutif Majlis Daerah Lahad Datu Kusnadi Manuwar, Pegawai Kesihatan Kawasan Lahad Datu Dr. Amirul Hisham Zainol.

Menurutnya, apabila beroperasi dua pusat kuarantin iaitu di MPOB dan Institut Latihan Islam Malaysia (ILIM) Tungku akan ditutup.

Mengulas lanjut, PPR Seri Sapagaya akan membuka tiga blok untuk menempatkan pesakit kuarantin COVID-19 termasuk satu blok untuk kegunaan para petugas.

Katanya, sekiranya ada keperluan, kesemua lima blok bersedia untuk digunakan agar dapat dimanfaatkan dalam mengawal perebakan wabak pandemik itu.

PPR Sapagaya yang mempunyai 410 unit sedang dalam proses akhir untuk diduduki golongan sasar secara sewaan.

Sehingga kelmarin difahamkan 163 individu menjalani kuarantin iaitu 50 orang di ILIM dan 113 MPOB serta 1,301 orang kuarantin di rumah. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Perlu Terus Bantu Golongan Terjejas PKP

KOTA KINABALU: Kerajaan perlu meneruskan pemberian bantuan dan insentif kepada golongan yang terjejas akibat pelaksanaan Perintah Kawalan Pergerakan (PKP).

Bekas Ketua Menteri Sabah, Datuk Seri Salleh Said Keruak, berkata ramai yang terjejas kerana hilang sumber pendapatan disebabkan tidak dapat berniaga atau hilang pekerjaan.

Walaupun PKP diumumkan hanya dua minggu bertujuan menurunkan kadar penularan pandemik COVID-19, katanya, ada kemungkinan ia terpaksa dilanjutkan memandangkan situasi semasa COVID-19 masih menunjukkan peningkatan.

“Jadinya, bantuan dan insentif harus diberikan secara berterusan memandangkan PKP ini saya jangka akan berlanjutan sekiranya kes belum menurun,” katanya dalam satu kenyataan, di sini.

Ahli Dewan Undangan Negeri (ADUN) Usukan itu turut memetik kajian Dana Populasi Bangsa-Bangsa Bersatu (UNPFA) pada tahun lalu yang mendedahkan lebih 826,000 rakyat Malaysia hilang pekerjaan dengan kadar pengangguran pada paras 5.3 peratus.

“Maka penting bantuan berterusan lebih-lebih lagi kepada mereka yang kurang didedahkan kepada jaringan perlindungan sosial seperti sumbangan dalam Pertubuhan Keselamatan Sosial (PERKESO).

“Ia merangkumi mereka yang bekerja sendiri dan pekerja dalam ekonomi gig, seperti pemandu e-hailing,” katanya.

Bekas Menteri Komunikasi dan Multimedia itu berkata, kebanyakan golongan peniaga dan penjaja juga belum pulih sepenuhnya selepas PKP dilaksanakan pada Mac tahun lalu.

Katanya, walaupun diberi kelonggaran selepas itu, mereka baharu mula bernafas untuk memulihkan perniagaan masing-masing.

Selain itu, katanya insentif dan pakej kewangan yang berpusatkan kepada pekerja juga wajar dilaksanakan agar majikan dapat mengambil lebih ramai pekerja terutama siswazah yang baharu menamatkan pengajian. – BH Online


Sabah Juara Liga Perdana 2019

Sabah mengesahkan kejuaraan Liga Perdana musim ini selepas menundukkan UiTM FC 2-1 di Stadium UiTM Shah Alam, sebentar tadi.

Kemenangan itu menyaksikan Sabah mengumpul 40 mata selepas 18 perlawanan, tujuh mata mengatasi Johor Darul Ta’zim II (JDT II) di kedudukan kedua.

Skuad kendalian Jelius Ating yang sudah mengesahkan tempat ke Liga Super pada Jumaat lalu dinobatkan juara susulan JDT II yang berbaki satu perlawanan lagi sudah tidak mampu untuk mengejar kelebihan perbezaan tujuh mata yang dimiliki Sabah.

Sabah bagaimanapun tidak berdepan laluan mudah sebelum meraih kejuaraan itu apabila mereka ketinggalan pada minit ke-31 hasil sepakan percuma pemain import UiTM, Zarko Korac.

Pelawat terpaksa menunggu hingga minit ke-57 untuk menyamakan kedudukan hasil sepakan penalti Rodoljub Paunovic selepas bola terkena tangan pertahanan UiTM.

Aguinaldo muncul wira Sabah apabila meledak gol kemenangan pada minit ke-66 selepas menanduk masuk bola sepakan penjuru Ricco Milus untuk mengesahkan kejuaraan liga milik skuad Tambadau.


TYT Sahkan Tidak Pernah Terima 33 Akuan Bersumpah Dari Musa Aman

KOTA KINABALU: Istana Negeri Sabah hari ini mengesahkan tidak pernah menerima 33 Akuan Bersumpah (SD) seperti yang didakwa Tan Sri Musa Aman ketika cuba menggulingkan Kerajaan Sabah.

Dalam satu kenyataan, Setiausaha Sulit Yang Dipertua Sabah, Abinan Asli berkata, Istana Negeri Sabah juga tidak pernah menerima permohonan daripada Musa untuk hadir berjumpa dengan Yang Dipertua Sabah, Tun Juhar Mahiruddin.

Sehubungan itu, Abinan berkata, tuduhan yang dibuat seorang pemimpin pertubuhan bukan kerajaan (NGO) semalam adalah tidak benar, tidak berasas dan mempunyai niat jahat.

-Istana Negeri dengan ini menyangkal sekeras-kerasnya dengan dakwaan yang dibuat oleh Zulkarnain Mahdar. Kenyataan tersebut adalah tidak benar dan tidak berasas sama sekali serta mengandungi niat yang jahat.

-Bahawa Tuan Yang Terutama Tun, sebelum menandatangani pengisytiharan pembubaran Dewan Undangan Negeri tidak pernah menerima 33 Akuan Bersumpah (SD) sepertimana yang didakwa oleh Zulkarnain.

-Istana Negeri tidak pernah menerima permintaaan sama ada secara rasmi ataupun tidak rasmi dari pihak Tan Sri Musa Aman untuk berjumpa dengan Tuan Yang Terutama.

-Rombongan Tan Sri Musa Aman berserta beberapa ADUN yang memihak kepadanya telah cuba masuk ke Istana Negeri secara paksa pada 30 Julai 2020 lebih kurang jam 3.50 petang tanpa membuat permohonan secara rasmi dan telah disekat oleh pihak polis.

-Istana Negeri tidak pernah mengarahkan pihak polis untuk menahan pihak Tan Sri Musa Aman memasuki kawasan Istana, sebaliknya sekatan itu dibuat oleh Polis bagi mengelakkan daripada perkara-perkara yang tidak di ingini berlaku. Setelah mengambil kira suasana tegang yang berlaku pada masa itu, dan memandangkan tiada keperluan bagi rombongan Tan Sri Musa Aman untuk berjumpa dengan Tuan Yang Terutama oleh kerana Dewan Undangan Negeri telahpun dibubarkan pada pagi 30 Julai 2020. Maka, Tuan Yang Terutama Tun telah tidak memperkenankan rombongan tersebut masuk ke Istana Negeri.

-Tuan Yang Terutama amat kesal dengan laporan tidak benar yang sedang tular di media sosial dan aplikasi whatsapp mengaitkan Tuan Yang Terutama.

-Tuan Yang Terutama mengingatkan rakyat supaya bertenang dan tidak mudah mempercayai berita-berita palsu di Internet atau media sosial serta berhati-hati dan tidak mengeluarkan kenyataan-kenyataan yang boleh mewujudkan ketegangan dan menggangu gugat kehormonian rakyat.

-Tuan Yang Terutama menyeru rakyat Sabah supaya terus bersatu hati dan mengekalkan kehormonian Negeri Sabah yang hidup aman damai dalam pelbagai kaum, bangsa dan agama.

Sekian, untuk makluman dan terima kasih..

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost